
Msgru FRANI FRANIĆU 
biskupu Svelišla_ u Vepricu 


U znak harnosti 


SVI PUTOVI 
VODE U - LURD 


To je inače bilo rečeno za Rim, nekadašnje 
središte svijeta. I danas vode u Rim svi putovi 
povijesti, umjetnosti, kulture, turizma, ali nada- 
sve Crkve, koja u Rimu ima svoje vječno sredi- 
šte. No kad je govor o pobožnosti, onda se osta- 
vlja i Rim, da se otputuje u Lurd, svjetsko hodo- 
časničko središte. 


Kad sam prošlog ljeta imao prigodu biti u 
Italiji i Francuskoj, nisam se mogao oduprijeti 
želji, da posjetim Lurd. Nije to bila žudnja za 
putovanjem, jer sam već bio umoran od puta; 
nije to bila ni radoznalost, jer bih se bio opredi- 
jelio za nešto, što mi je bilo sasvim nepoznato; 
to je bila ona sveta potreba duše, za koju su rekli 
moji suputnici iz talijanskog grada Bari, da se 
isplati cijeli život štedjeti i spremati, da se može 
provesti samo jedan dan u Lurdu. 

Svi su moji doživljaji na ovom putu bili 
podređeni nadi posjetiti Lurd. Lijepi talijanski 
gradovi Venecija, Padova, Vicenza, Verona, 
Brescia, smjenjivali su se brzo pred mojim oči- 
ma. Prvi silazak je bio u neizmjernom Milanu. 
Željeznička postaja pa prizor ispred nje suočili 
su me s pravim evropskim velegradom, Ali kate- 
drala mi je zaustavila dah. Bio je krasan dan, 
pa sam mogao svojim pogledom dugo klizati po 
njezinim nevjerojatnim čipkama. Unutrašnjost 

je veličanstvena i ozbiljna. Tu je 9 godina odje- 
kivao glas našega današnjeg sv. Oca. Opažam 
veliki provizorni drveni oltar prema puku i 
jednostavnu stolicu za predsjednika zajednice. 
Od svega ostaloga, što sam posjetio, najviše me 
se dojmila Posljednja Večera Leonarda da Vinci. 
Prostorija je teško stradala od bombardiranja u 
posljednjem ralu, ali je ova slika na zidu saču- 
vana. 

Druga je postaja bila u Genovi, velikom i 
bogatom pomorskom gradu, koji me ponešto 
podsjećao na našu Rijeku. Najviše sam se zadr- 
žao i divio na genovskom groblju »Stalieno«, 
koje svojim bezbrojnim umjetničkim nadgrob- 
nim spomenicima posjetiocu pruža obilje motiva 
kršćanske utjehe i nade na prijelazu u vječnost. 


Imao sam prigodu da se zadržim i u San- 
remu, renomiranom gradu svjetskih festivala. 
Stare utvrde protiv Saracena stopile su se s mo- 
dernim raskošnim zgradama kao jedinstvena tu- 
ristička atrakcija. Ali otvorena obala, bez luke i 
bez žala, koju još narušava željeznička pruga, 
razbija naše poimanje jednoga lijepog primor- 
skog mjesta. Prošao sam kroz svu talijansku i 
francusku »azurnu« obalu i uvjerio se, koliko se 
svojim prirodnim ljepotama izdiže nad njom 
naša jadranska obala! 

Nastavio sam put vlakom, u čijoj je kompo- 
ziciji bilo 8 vagona rimskih hodočasnika za Lurd. 
U Kneževini Monaco zadržao sam se četiri dana. 
Ta mala slobodna kneževina se sastoji od dva 
krasna i bogata grada: Monaco i Monte Carlo. U 
toj prijestolnici luksusnog turizma sve djeluje 
veličanstveno: bogata kamena katedrala, knežev 
dvorac, riznice, muzeji, egzotični vrt s podzem- 
nom špiljom, pa po svem svijetu poznata koc- 
karnica. Učinilo mi se da je biskup te kneževine, 
msgr. Rupp, živi kontrast svemu tomu. Ion je 
visok i dostojanstven, ali nevjerojatno jednosta- 
van, bliz i šaljiv. Kad sam mu se predstavio, 
imao je veoma lijepe riječi za našega biskupa 
msgra Franića, kojega pozna i cijeni iz njegova 

rada na Koncilu. »Msgr. Franić je veliki teolog« 
— rekao je pred jednom grupom delegata za pa- 
storalni turizam. Videći koliko je sklon šali, za- 
pitao sam ga: »da li je msgr. Franić konzervati- 
vac ili progresista?« Na to sam čuo riječi dostoj- 
ne katoličkog biskupa: »U pravoj teologiji nema 
ni konzervatizma ni progresizma.« Na kraju me 
je opet vidio, uputio pozdrav msgru Franiću i 
poticao me da pođem u Lurd. 


Tu sam se ukrcao u vlak u 19,47 a stigao 
u Lurd slijedećeg dana, 4. svibnja, u 9,08 sati. 


N ajprije me je trgnuo natpis na željezničkoj 
postaji: Lourdes! Toliko sam lijepa o Lurdu slu- 
šao i čitao, da mi se činilo da je to jedan nebeski 
kraj, a evo ga ovdje preda mnom u čitavoj stvar- 
nosti i neposrednosti. Opažam da i drugi putnici 
s osobitim naglaskom izgovaraju tu riječ. Sama 
postaja nije naročito velika, premda je 1958. go- 
dine bila najprometnija na svijetu. Očima sam 
razbijao sve natpise na kolodvoru, ne bih li ot- 
krio nešto, što podsjeća na Svetište. I otkrio sam: 
izlaz za hodočasnike! Ne znajući puta ni staze 
autobusom sam otputovao do Svetišta. Prolazio 
sam kroz grad, neznam koliko je minuta to tra- 
jalo, ali od uzbuđenja nisam vidio ništa. Autobus 
se zaustavio pred ogradom Svetišta. Poslije sam 
vidio, da je to sporedni ulaz (s juga). Samo sto- 
tinjak koraka i eto me na Esplanadi, pred kipom 
Okrunjenje Djevice. Kao razigran od sreće okre- 
ćem se oko sebe u težnji da što više pogledom 
obuhvatim, kad mi se pogled zaustavi na mom 
suputniku dru Josipu Ladika, zagrebačkom sve- 
ćeniku, koji je tu ostao kao ukopan. Njegova 
tamna put je najednom požutila, a pogled mu se 
ukočio u jednom pravcu, koji nisam mogao pre- 
cizirati. Stignuvši ga tiho mi šapne: »Mi smo 
doista u Lurdu!« 


GOSPA JE TO HTJELA 


Tako je započeo moj četrnaestdnevni bora- 
vak u najvećem svjetskom Gospinom svetištu. 


CITE SECOURS 


Prije obilaska Svetišta trebalo se brinuti za 
smještaj. Nije to išlo teško, jer nam je izašla 
ususret svojim uslugama naša zemljakinja gđica 
Jelena Brajša, koja živi u Lurdu, Dobili smo bes- 
platni stan i hranu u ,,Gradu Pomoći“ (Citć Se- 
cours): moj suputnik za tri dana, a ja za pet. Taj 
»Grad Pomoći“ sastoji se od desetak modernih, 
prostranih paviljona, koji su razbacani po jed- 
nom brežuljku na jugu Svetišta. Brežuljak je bio 
vlasništvo jedne dobre i bogate obitelji, koja je 
htjela sve pokloniti Svetištu. Budući da je to za 
Svetište daleko i neiskoristivo, današnji lurdski 
biskup msgr. Thćas predložio je da se čitav ovaj 
mali brijeg otkupi za ovu svrhu, što je i učinje- 
no uz minimalnu otštetu bivšim vlasnicima. Bre- 
žuljak je visok i treba se penjati pješke 20 mi- 
nuta do paviljona. Inače put je do paviljona as- 
faltiran, te se lako i brzo dođe kolima. Ovaj 
»Grad Pomoći“ ima namjenu da pruži smještaj 
velikim skupinama hodočasnika, koji ne mogu 
ići u hotele, a uzdržava se dobrovoljnim dopri- 
nosima. Godine 1955. otvorio ga je i blagoslovio 
bolonjski nadbiskup kard. Lercaro. Crkva ovoga 
»Grada“ ima izvana sav oblik pastirske štale sv. 
Bernardice, tako da sam tek zadnji dan šetajući 
se slučajno otkrio da je to crkva. 

U ,,Gradu Pomoći“ upravo smo zatekli gru- 
pu od 600 staraca i starica iz Marseillesa, udru- 
ženih pod parolom ,,Toujours jeunes“ (uvijek 
mladi)! Nije to mrtva parola, nego načelo kojeg 
su se držali: sve je bilo prožeto radošću, smije- 
hom, šalom. Za vrijeme obroka u nepreglednoni 
blagovalištu, gdje smo za objed i večeru svi bili 
zajedno na okupu, izlazili bi pojedinci pred mi- 
krofon te u pjesmi ili prozi izricali šale pune 
čistog i laganog humora na zadovoljstvo i glasno 
odobravanje čitave ogromne blagovaonice. i 
nama, strancima, su dijelili vino. 


ŠPILJA 


Prvi dan moga boravka u Lurdu nije mogao 
proći, a da ne pohodim Špilju i crkve u Svetištu. 
Ali prije svega Špilju, koja je najjednostavnije 
i najprivlačnije mjesto u Svetištu. Tu, u udubini, 
gdje je sada kip, svojom tjelesnom pojavom je 
stajala Gospa u osamnaest ukazanja od 11. ve- 
ljače do 16. srpnja 1858. To je utisak, koji nad- 
mašuje sve ostale. Osim divljenja orijaškoj mo- 
nolitnoj hridi, koju nazivaju Massabielle, najviše 
sam se naslađivao gledajući one iste predjele li- 
jepe prirode, koje su gledale i Marijine oči. Sve 
što je sagrađeno, došlo je kasnije, a priroda je 
ostala ista, kao u doba Ukazanja. 

Lurdska Špilja je vrlo malena. Ona je pri- 
rodnija i cjelovitija od naše Špilje u Vepricu i 
nešto od nje viša, ali nije ni široka, ni duboka 
kao naša u Vepricu. Kip Bezgrješne, koji se na- 
lazi u procjepu Špilje, izradio je kipar Fabisch 
po opisu sv. Bernardice. Ona je vidjela ovaj kip 
i rekla je: ,Lijep je, ali to nije Ona. Razlika je 
kao između neba i zemlje“. Ovaj kip je postav- 
ljen i blagoslovljen na ovom mjestu 1. travnja 
1864. 

Ispod kipa je jednostavni mramorni oltar na 
jednom širokom stupu. Na oltaru je nisko sveto- 
hranište, šest niskih svijećnjaka i elegantni križ. 
Tlo je Špilje izbrušeno kao i u Vepricu. Sva je 
unutrašnjost Špilje crne boje. Litica je po sebi 
tamna, a veći dio Špilje je pocrnio od vječnog 

plamena svijeća. U toj Špilji se već 108. godina 
ne gase svijeće ni danju ni noću. Malo dođe ho- 
dočasnika, koji ne donesu i ne pripale svijeću, 
a ja sam baš bio jedan od tih. Čitavi uži dio Špi- 
lje je pun svijeća, a nad njima vise brojne ostav- 
ljene štake, sada pune čađe. 

Ispred oltara u pravcu kipa nalazi se visoki 
stalak za svijeće sa šest okruglih polica sa šilj- 
cima, na koje se nabodu svijeće. Ove police se od 
dna prema vrhu suzuju, tako da svijećnjak po- 
prima oblik velike piramide svijetla, koje teži 
prema Gospi. 

Do 1955. godine Špilju je zatvarala velika 
željezna rešetka, kojoj je na jednom kraju bila 
sakristija, a na drugom propovjedaonica. Po tom 
uzorku je blagopok. naš biskup Carić uredio 
okvir Špilje u Vepricu, koja je danas rijetki pri- 
mjerak nekadašnjeg izgleda lurdske Špilje. Me- 
dutim 1955. g. je sadašnji lurdski biskup msgr. 
Thćas Špilju sveo na njezin prvobitni izgled. Sa- 
kristija, propovjedaonica i rešetka su bile uklo- 
njene. Mala sakristija je sada ugrađena nekih 
tridesetak metara zapadno od Špilje u obronku 
strane, koja je gusto pošumljena visokim stab- 
lima, tako da je neprimjetna. Mjesto propovje- 
daonice nalazi se tanki niski stup, koji drži mali 
oslonac za knjigu i mikrofon. Rešetka je odavle 
poslana u vatikanski vrt, da ukrasi Špilju, koju 
je tamo podigao papa sv. Pio X 1908. g. 

Kroz Špilju neprekidno defiliraju vjernici, 
koji u redu jedan za drugim cjelivaju podnožje, 
na kojemu je Gospa stala. Boraveći više dana u 
Lurdu, opažao sam kad me može lakše doći red, 
pa sam taj sveti lurdski običaj ponovio više puta 
za svoje osobne i službene nakane. 

Pred Špiljom se najugodnije moli. Tu sam 
1 ja proveo najviše vremena. Od Špilje do rijeke 
Gave je veliki poravnani prostor, ali i taj postaje 
malen za mnoštvo hodočasnika, tako da su sada 
započeli radovi na gradnji dvaju mostova preko 
Gave u namjeri, da se za potrebe Svetišta kori- 
ste prostrane livade s druge strane rijeke, koje 
su bile dobro poznate sv. Bernardici. 

Iz dana u dan promatrao sam nove prizore 
prvog poklona Špilji. To je uvijek svježe i uz- 
budljivo. Od Uskrsa do blagdana Svih Svetih 
traje u Lurdu sezona grupnih hodočašća. Iako 
hodočasnici dolaze svaki dan, ipak se grupna ho- 
dočašća ponajviše smjenjuju svaka tri dana (u- 
torkom i petkom). U Lurdu je običaj, da svaka 
skupina formira procesiju kod kipa Okrunjene 
Djevice na Esplanadi i onda u redu i s pjesmom 
pođe prema Špilji. Te procesije uvijek predvode 
zastave, a na njihovu čelu se također obično nose 
i darovi, koji se ostavljaju Svetištu na čast Go- 
spi. Biskupi i svećenici stupaju pred vjernicima, 
a ovi se također dijele po bližem zavičaju ili po 
drugim ražlikama. Nema dana bez procesija, 
tako da Lurd i danas u punoj mjeri izvršava 
želju svoje Kraljice: ,Hoću da mi se dolazi u 
procesijama“. 

Običaj dolaska u procesijama trebalo bi u- 
vesti i u našem lurdskom svetištu Vepricu, jer 
je sada to lako, kad Špilja više nije na cesti. 
Imamo sada dva široka prilaza Svetištu (onaj sa 
strane Makarske je i dosta dug), pa bi se skupine 
tu morale svrstati, da u pobožnom redu te za- 
jedničkom molitvom ili pjesmom pristupe Spilji. 

Špilja Ukazanja gleda prema rijeci Gavi. 
To nije kakav maleni potok, nego prava rijeka, 
koja je pred Svetištem široka desetak metara i 
veoma je bujna i brza u svom toku. 


Prvog dana sam najviše pažnje posvetio Špi- 
lji, premda sam posjetio i druga mjesta u Sve- 
tištu, koristeći vodiče jednog velikog talijanskog 
hodočašća. 

CRKVE 

Slijedeći dan sam imao čast prikazati sv. 
misu na glavnom oltaru gornje bazilike Bezgrje- 
šnog Začeća. To je visoka gotska građevina s vit- 
kim zvonikom, koji se vidi na svim slikama Sve- 
tišta. S ovog zvonika se svakog sata pri otkuca- 
vanju ura čuje melodija pripjeva lurdske pje- 
sme. Veliki oltar ima prostrani i ograđeni prez- 
biterij, a sa svake strane ima po pet oltara u po- 

sebnim kapelama. Sva je nutrina crkve obložena 
zavjetnim pločicama - zahvalnicama i ostalim 
darovima. Na zidu s desne strane kod ulaza vi- 
dim velike mramorne ploče, na kojima je ukle- 
sana naredba tarbeskog*) biskupa Laurence-a, 
kojom odobrava Ukazanje i štovanje Gospe 
Lurdske. Ova je crkva osobito draga hrvatskom 
srcu, jer čuva neke uspomene našega naroda. 
Tako na lijevoj strani u sredini visi velika hrvat- 
ska trobojnica, a poviše ulaznih vrata crkvena 
spomen-zastava I hrv. hodočašća, 10—21. kolo- 
voza 1908., u kojemu je kao jedan od vođa sudje- 
lovao naš biskup Carić. 


Ispod ove crkve se nalazi kripta, koja je sva 
obložena zavjetnim mramornim pločicama. Krip- 
ta se sastoji od dugog hodnika, koji vodi u malu 
crkvu, a usporedo s hodnikom proteže se dug» 
prostorija puna oltara za potrebe svećenika - ho- 
dočasnika. 

Ove dvije crkve sagrađene su 1862. i 1871. 
godine. Na uspomenu 50-godišnjice Ukazanja 
podignuta su pred ovom dvostrukom crkvom 
dva niža simetrična tornja s jedne i druge stra- 
ne, koja pojačavaju vanjski sklad ove lijepe 
crkve. 

Bazilika presv. Ružarija je ispred i ispod 
ove crkve, to jest malo izdignuta nad Esplana- 
dom. Ova velika bazilika je kružnog oblika sa tri 
ogromne apside nadsvođene kupolama, a u sva- 
koj apsidi ima po pet odijeljenih kapela s olta- 
rima i velikim slikama u mozaiku, koje prikazu- 
ju 15 otajstava sv. krunice. I ova veličanstvena 
crkva je sva, po zidovima i stupovima, obložena 
zavjetnim pločicama, koje su ukusno poredane. 
Ova se bazilika ističe bogatim monumentalnim 
pročeljem, koje je svečano otkriveno 1889. g. 

*kokok 


Ovaj drugi dan moga boravka u Lurdu iz- 
vršio sam posjet upravitelju Svetišta msgru 
ivanu Viscaro. Donio sam mu na poklon jedan 


*) Tarbes je sjedište lurdske biskupije i uprave de- 
partmana Hautes Pyrenćes — 20 km sjeverno od Lurda. 

album s fotografijama i tumačenjem svetišta Ve- 
pric, upoznao ga s postankom i razvitkom ovoga 
našega Svetišta, zamolio ga za uspomene, koje će 
više povezivati naše Svetište s njegovom Mati- 
com te ga posebno zamolio, da posreduje kod u- 
prave ,,Grada Pomoći“, da mi tamo produže bo- 
ravak. On je odmah napisao doista toplu prepo- 
ruku, koja mi je isposlovala dva dana više u bes- 
platnom paviljonu. U kancelariji , Grada Pomo- 
ći“ mi je rečeno, da se toliko dana boravka ne 
dopušta nikomu, pa sam prema tomu imao po- 
sebnu sreću. 

Prva su dva dana moga boravka u Lurdu 
bila kišna. Bila je zapravo neka gusta magla i na 
mahove sipila sitna rosa, tako da skoro ništa 
nije ometala raspored svetih služba u Svetištu. 
Već sam uhvatio glavne točke dnevnog raspore- 
da: ujutro u 9 sati zajednička sv. misa za bole- 
snike, po lijepom vremenu na Esplanadi pred 
veličanstvenim oltarom sv. Bernardice, a po 
ružnom vremenu u bazilici sv. Pija X. Poslije 
podne u 16,30 procesija sa Presvetim, a navečer 
ui 20,30 procesija sa bakljama. Skoro nijedan dan 
nisam izostavio nijednu od ovih zajedničkih po- 
božnosti. Svaka hodočasnička skupina ima svoj 
posebni raspored, ali na ove svete službe sastaju 
se sva hodočašća, koja se u Lurdu nalaze. 


BOLESNICI 


Uz Špilju i crkve davaju nesumnjivi karak- 
ter svetosti ovom mjestu još i bolesnici. Čim sam 
ušao u Svetište, odmah sam opazio njihovu pri- 
sutnost. Čini se da to nije sporedna ni slučajna 
prisutnost, nego glavna i najznačajnija. Bolesni- 
ci su osobiti mezimci lurdskog Svetišta. U Lurdu 
ih uvijek ima veliki broj. Samo Sklonište Naše 
Gospe (Asile Notre-Dame) može primiti do 1.000 
bolesnika. Tu se računaju samo oni koji leže. 
Ovo se Sklonište proteže s desne strane glavnog 
ulaza u Svetište uz rijeku Gavu. Njim upravlja 
Družba časnih sestara iz Neversa, kojoj je pri- 
padala i sv. Bernardica poslije svoga stupanja u 
redovnički stalež. Ovaj dom bolesnika je jedino 

značajnije mjesto u lurdskom Svetištu koje ni- 
sam obišao. Nisam bio ni siguran da li su slo- 
bodni posjeti, a vidio sam samo crkvene dosto- 
janstvenike da idu u posjet bolesnicima. Moram 
priznati, da nisam za to imao ni nutarnjeg poti- 
caja. Teško je prolaziti mimo bolesnika kao 
hladni promatrač. A ja sam ih sve vidio vani i to 
svakoga dana po dva, tri puta. 


Veliki su pokreti s bolesnicima osobito kad 
ih vode na sv. misu, u kupke i za procesiju. Tada 
se po Svetištu vijugaju nepregledne kolone ko- 
lica, na kojima leže bolesnici. Mnogo puta sam 
iz neposredne blizine promatrao ove povorke 
bolesnika. Mene su ovi bolesnici uvijek ispunili 
osjećajem pouzdanja u Boga. To su bolesnici, 
koji trajno mole i koji podnose bolesti po Gospi- 
nim nakanama. Uvijek su oko njih svećenici, 
koji im neumorno dozivaju u pamet vrijednost 
trpljenja, kad se ono prihvaća iz vrhunaravnih 
motiva. Bolesnike njeguju i vode dobrovoljci i 
dobrovoljke. 


Ima veliki broj jakih muškaraca, koji su se 
dobrovoljno stavili u službu bolesnika. Zovu ih 
brancardieri. Nose na prsima značke i remenja 
na ramenima. Među njima ima ozdravljenih, 
koji su se zavjetovali tu službu vršiti svake go- 
dine po koju sedmicu ili duže vremena. 

Još više ima djevojaka, koje iz svih zapad- 
nih evropskih zemalja dolaze da dobrovoljno po- 
mažu bolesnicima. Odjevene su čedno u bijele 
haljine s laganom bijelom koprenom na glavi. 
Lijepo ih je vidjeti osobito kad se svrstaju u pro- 
cesiji. Svi ovi, koji vode bolesnike; s njima za- 
jedno i glasno mole. Vješto i uredno namještaju 
kolica s bolesnicima, tako da to uvijek pruža 
lijepi prizor, a osobito onda kad se postave u 
obliku križa. 


X * 
Treći dan moga boravka u Lurdu započeo 
mi je s jednom neugodnošću: u ,Gradu Pomoći“ 


rekao sam u kapeli sv. Ivana Krstitelja sv. misu 
sam bez ministranta! Kapelu uređuju časne se- 

stre. Sve su mi na oltaru lijepo pripravile. U sa- 
kristiji sam se obukao za misu, a kad sam pri- 
stupio k oltaru, one sve kroz vrata. Što ću sada? 
Bio bih zvao, ali nisam znao gdje su. Sutradan 
su mi se opravdavale, da su mislile da će mi mi- 
nistrirati tkogod od ,mojih“. Tu su se naime bili 
pojavili neki svjetovnjaci iz Slovenije, pa su ča- 
sne sestre mislile, da sam ja s njima povezan. 


Ovakav slučaj sv. mise bez ministranta do- 
godio mi se još jednom na francuskom tlu. U 
Lurdu su mi se sestre barem opravdavale, ali u 
ovom drugom slučaju nije bilo opravdavanja. 
Stekao sam utisak, da je to tamo neka »moda“. 
Ako je to tako, onda je to jadna moda, koja ide 
sva u raskorak s modernom liturgijskom obno- 
vom. Meni su ove dvije iznenadne prigode dale 
povoda, da još više cijenim zajedničku misu, 
koja se u našoj župi od prošle korizme lijepo 
razvija. 

Inače ovaj moj treći dan u Lurdu je bio ve- 
dar i lijep, tako da su se svečanosti lijepo odvi- 
jale. Lurd je pun Talijana iz Lombardije. Po- 
svuda se čuje talijanska riječ i pjesma. Vođe ho- 
dočašća su njihovi biskupi. Veoma je simpatično 
vidjeti biskupa grada Pavia, koji s hodočasnici- 
ma obavlja sve pobožnosti i drži nagovore. Su- 
sreo sam ga i na križnom putu, kako propovije- 
da sa zanosom svaku postaju, a kod dvanaeste 
postaje predvodi recitiranu sv. misu. Pravi pa- 
stir! Među talijanskim hodočasnicima osobito me 
se dojmila jedna skupina defektne djece iz Mi- 
lana. Ima tu pravih čovječjih nakaza, (dugo sam 
promatrao jednog dječaka s ogromnom glavom i 
malim tijelom), ali njihove su duše lijepe i zato 
ih Bog ljubi. Svi im iskazuju pažnju. Tu ima 
mnoštvo dječaka u skautskim uniformama, koji 
nose ili prate svoje bolesne drugove. 


PROCESIJE 
Zajedničke se procesije drže svakoga dana. 


Ova prva dva dana je radi kiše procesija sa Pre-' 


svetim bila održana u bazilici sv. Pija X. Ne- 

znam da li tako rade i s večernjom procesijom sa 
svijećama, jer nijedan dan moga boravka u Lur- 
du ovu procesiju nije spriječila kiša. 


Procesija sa presv. Sakramentom u 16,30 je 
pobožna, uredna i paradna. Sve ove tri osobine 
stvaraju svečano raspoloženje. Divim se točnosti. 
U 16,15 zvone zvona i presv. Sakramenat se iz 
bazilike sv. Krunice prenosi u Špilju. Bolesnici 
su već poredani na prostranoj Esplanadi s jedne 
i druge strane. 


Esplanada se zove velika širina ispred bazi- 
like sv. Krunice. Od stepenica te bazilike do kipa 
Okrunjene Djevice duga je 156 koraka, a.u naj- 
većoj izbočini široka je 130 koraka. Po tlu Espla- 
nade ucrtani su neki pravci, koji olakšavaju red 
procesija. Svrstavanje za procesiju se vrši pred 
Špiljom. 


Točno u 16,30 kadi se presv. Sakramenat i 
po svim zvučnicima Svetišta odjekuje pjesma 
Lauda Sion Salvatorem — Hvali Sione Spasite- 
lja. Procesiju otvara i uređuje jedan uniformira- 
ni svjetovnjak sa štapićem. Na početku stupaju 
djeca u uniformama sa ljupkim barjacima, sli- 
jede zastave, kojih sam neke dane izbrojio preko 
60, a za njima sva organizirana muška društva 
sa svojim znakovima. Muževi idu u dvoredu, 
troredu ili u više redova, već prema broju, ali 
uvijek su lijepo poredani. Slijede svećenici raz- 
vrstani po različitim nošnjama, a za njima presv. 
Sakramenat pod baldahinom. Presv, Sakramenat 
nose obično biskupi ili predstavnici hodočasnika, 
a prate ga izabrani muževi sa svijećama. Zadnje 
nedjelje moga boravka pratili su baldahin. vite- 
zovi sv. Križa na Malti. Bio ih je veliki broj u 
sjajnim i dostojanstvenim uniformama. Iza bal- 
dahina stupaju crkveni dostojanstvenici po časti, 
a za njima izaslanstvo Liječničkog ureda. Slijede 
nepregledne čete čč. sestara u najraznovrsnijim 
nošnjama, zatim bijele pomoćnice bolesnika, te 
ostali ženski i neorganizirani muški svijet. Pro- 
cesija ide od Špilje uz rijeku Gavu sve do glav- 
nog ulaza, gdje zaokreće i paralelnim pravcem 

vraća se prema Esplanadi. Čitavi ovaj put (oko 
600 metara dužine) je opkoljen zvučnicima, koji 
za vrijeme procesije prenose pjesme u čast pre- 
sv. Sakramentu ili molitve, koje prihvaća sav 
narod. 

Na povratku organizirane skupine ispred 
baldahina idu pred baziliku sv. Ružarija, a sav 
ostali svijet zatvori velebnu četvorinu s protiv- 
ne strane. Na desnoj i lijevoj strani ispod stabala 
poredani su bolesnici u kolicima. Sada glasno- 
govornici izvikuju pobožne vapaje Isusu, Mariji 
i svecima na jezicima hodočasničkih grupa, a na- 
rod te uzdahe ponavlja, dok celebrant s presv. 
Sakramentom obilazi bolesnike i blagoslivlja ih. 


Celebranta, koji obilazi bolesnike, uvijek slijede: 


prisutni prelati i liječnici. Nakon toga ganutlji- 
vog prizora Presveto se vraća pred baziliku sv. 
Krunice i tu uz ,Divnoj dakle“ završava blago- 
slov. 

Večernja je procesija sa svijećama sasvim 
druge vrsti. Prije procesije se moli sv. krunica 
i kroz to vrijeme se hodočasnici okupljaju oko 
svijetlećih natpisa svoga kraja. Tu se vidi svake 
večeri zastupana Evropa romanskog, german- 
skog i anglosaksonskog življa. Kad se dovrši 
krunica, podigne se iz svih grla na svim jezicima 
isti napjev lurdske pjesme. I ovo se pjevanje re- 
gulira preko zvučnika. Pjesmu, u kojoj se iznosi 
povijest Ukazanja, pjeva svatko u svom jeziku, 
ali se svi glasovi sjedinjuju u pripjevu: Ave, ave, 
ave Maria!, koji u noćnoj tišini odjekuje kao 
grom. Jedne večeri umoran od hodanja nisam 
sišao na ovu procesiju, ali sam ovo pjevanje vrlo 
dobro čuo u paviljonu na visokom brdu ,, Grada 
Pomoći“, gdje sam spavao. U ovoj procesiji nema 
nikakvih razlika: skupine idu jedna za drugom 
bez prethodno ustaljenog reda, svećenici, redov- 
nici i redovnice idu pomiješani s vjernicima, 
mladić ide pod ruku s djevojkom, ali svi u dvije 
troredne kolone u jedinstvenom i općem zanosu 
hodom, pjesmom i svijećom časte Majku Božju. 
Svatko ima u rukama svijeću, čiji je plamen po- 
jačan posebnim oklopom od papira. Kako se po- 

većava mrak, tako nosioci svijeća sve više išče- 
zavaju, a opaža se samo kretanje svjetla. To do- 
siže vrhunac, kad procesija stigne na Esplanadu. 
Tada izgleda kao blještava brza rijeka, koja vi- 
juga prema bazilikama. Ovaj prizor uljepšava 
svake srijede i nedjelje vanjska rasvjeta bazi- 
lika. Osvijetljena su nizom žaruljica sva tri tor- 
nja i glavni obrisi pročelja. A svake večeri sa dva 
najviša brijega oko Lurda sjaju se Križ i Zvi- 
jezda, simboli Isusa i Marije. Zadnje moje večeri 
u Lurdu polila je kiša ovu procesiju. Jedan 
manji dio svijeta se razišao, ali veći dio nastavio 
je ophod sve do završnog čina. 

Kad se sva procesija okupi na Esplanadi, 
započne koralno pjevanje Vjerovanja, kojemu 
glasnogovornici daju i posebnu namjenu, zatim 
biskupi blagoslove narod, koji još pozdravi Go- 
spu sa , Zdravo Kraljice“ i ostavlja Svetište. Svi- 
jeće se pogase svugdje, samo Špilja jače zasja 
od šume svijeća, ta Špilja, koja već više od sto 
godina ne zna za tamu! 

Što je Gospa željela? 

' — »Neka mi se ovdje sagradi kapela“. — 
Eto su sagrađene ogromne bazilike. 

— ,Neka se čini pokora“. — Eto poklona 

neopisive patnje lurdskih bolesnika. 


a »Neka mi se ovamo dolazi u procesija- 
: sa Sri : 
ma“. — Eto procesije rastu i nikada ne prestaju. 

ČUDO EUHARISTIJE 
| DRUGA ČUDESA 


MISA U ŠPILJI 


Dne 7. svibnja, četvrti dan moga boravka u 
Lurdu, ostat će mi u nezaboravnoj uspomeni. 
Dobio sam dozvolu reći sv. misu u samoj Špilji 
ujutro u 6 sati. Na oglasima, koji su izvješeni na 
više mjesta u Svetištu, vidio sam već dan prije 
da mi je doista rezerviran taj sat. Bilo je zapi- 
sano moje iskrivljeno prezime: Bezik. 


Ali uza sve to, malo je ostalo da nisam tu 
misu izgubio. Što se dogodilo? Toga jutra se pro- 
budih točno u 5,40 sati. Baš te noći sam bio sam 
u sveć. spavaonici. Do kasnijega sata sam pravio 
bilješke i usnuo s posebnim zadovoljstvom mi- 
sleći na sutrašnju sreću. Svako jutro sam se bu- 
dio za 5 sati, pa se nisam bojao, da će me san 
prevariti. A ipak se to dogodilo! Čim sam se pro- 
budio i vidio da se već dobro razdanilo, prva 
misao koja me oborila bila je: ajme, propala mi 
misa u Špilji! Brže bolje gledam na sat, još ima 
20 minuta! Mogu li spasiti misu? Ako mogu, on- 
da moram! Ja neznam kako sam se obukao i u- 
mio, samo znam da sam jurio niz brdo s neza- 
kopčanim ovratnikom kao strijela i da ni kroz 
grad nisam mogao smanjiti brzinu, iako mi je to 
bilo vrlo neugodno, jer sam topotom svojih ko- 
raka svraćao na sebe pažnju svih stražara u ho- 

telima ispred kojih sam protrčao, Hvala Bogu, 
da nije bilo nikakve zapreke na putu, te sam sav 
mokar od znoja stigao u sakristiju Špilje u 5,58 
sati, 

Sinoć sam do u sitnice bio predvidio pripra- 
vu za ovu misu, a jutros me spasio David s pr- 
vim stihom psalma priprave, koji sam povezao s 
drugim stihom na svoj način: »concupiscit ei 
deficit anima mea... cor meum et caro mea! 
— oslabila je od čeznuća duša moja... srce mo- 
je i tijelo moje!« 

Tako sam točno u svoj sat bio na oltaru Špi- 
lje. Nakana mise je određena sinoć: blagdan je 
sv. Dujma u biskupiji u kojoj sam rođen, ređen 
i upisan — stoga namijenjujem sv. misu za bi- 
skupiju i za naše drago sjemenište; na ovom 
mjestu je biskup Carić dobio nadahnuće za Ve- 
pric — zato namijenjujem sv. misu također za 
drago vepričko svetište i župu, s kojima me veže 
služba. Uronjen u misterij i sjećanja završio 
sam ovaj povlašteni sv. Čin u točno vrijeme. Na 
mojoj misi su ipak bile prisutne dvije Hrvatice, 
pripravnice u Međunarodnom zavodu za odgoj 
pomoćnica apostolata. Poslije moje slijedile su 
mise za razna hodočašća iz Francuske, Luxem- 
burga, Zap. Njemačke. Brzo sam svukao misno 
ruho, dao sakristanu mali poklon i tražio mjesto 
da se zahvalim i odmorim. 


PODZEMNA BAZILIKA 


Promislio sam da je za to najzgodnije ići u 
podzemnu baziliku sv. Pija X. To je ogromna 
moderna građevina eliptičnog oblika, duga 200 
metara, a široka 61 m, koja može primiti više od 
20.000 hodočasnika. Betonski svod leži na 29 ko- 
losalnih bet. armiranih rebara. Oltar se nalazi 
u sredini crkve. Tlo je crkve prema sredini uto- 
nuto. Ima četiri preširoka ulaza — izlaza. 


Prema najširem ulazu—izlazu nalazi se, na- 
slonjen na stup, biskupski tron. Ovaj tron je ve- 
oma jednostavan, na zaleđu je .ušiven grb dana- 
šnjeg lurdskog biskupa, ali se može reći da je i 


istaknut, jer u toj crkvi nema nikakvih ukrasa. 
Ispred biskupskog prijestolja s jedne i druge 
strane nalazi se tridesetak udobnih sjedala i kle- 
cala. Na ovoj najširoj transversali nalazi se u 
sredini oltar, iza njega (dakle s protivne strane 
bisk. prijestolja) ograđeno mjesto za pjevače s 
uređajem za prenošenje pjevanja po crkvi, a na 
suprotnom zidu je duguljasta udubina, odijelje- 
na uspravnim stupovima«od crkve, a to je kapela 
»Pax Christi« uz koju se nalaze duge sakristije. 
U ovoj kapeli je Presv. Sakramenat svakog da- 
na izložen na klanjanje od 9 do 19 sati. 

Oltar je kapele prislonjen uza zid. Divan je 
i prostran: Pozadina je od izbočenih kocki žute 
ili pozlaćene boje, koje uljepšava refleks svjetla. 
Na oltaru sam opazio svježe živo cvijeće i dosta 
svijeća. 

Uputio sam se tamo. Uvijek ima klanjalaca. 
Svi se klanjaju na oba koljena, većina ih kleči u 
klupama, ali mnogi i sjede. Jedan od tih sam da- 
nas bio i ja. Umoran od jutarnjeg napora jedva 
sam želio da negdje sjednem. Kratko sam se po- 
klonio i pomolio Presvetomu, a onda se zavukao 
u dno duge, uske kapele, tako da nikomu ne 
smetam i da mogu sve oko sebe promatrati. 


Na posebnim klupama pred oltarom, na ko- 
jemu je u sjajnoj pokaznici izložen Presveti Sa- 
kramenat, vječno stražare po dvije osobe kleče- 
ći veoma pobožno, odjevene u bjelini s krasnim 
dugim velom na glavi. Smjenjuju se svako pola 
sata. Pitao sam ih, da li su one redovnice i po- 
tvrdile su mi. Dalje sam ih pitao, kojoj družbi, 
pripadaju i doznao, da je to jedna posebna kon- 
gregacija u Lurdu. Zanimao sam se i za njihova 
odijela, pa mi rekoše, da se redovito tako nose. 
Nisam siguran da li su razumjele moje pitanje, 
jer teško vjerujem, da se onako u običnom živo- 
tu nose: do tla dugu bijelu haljinu boje papin- 
skog talara, bijele čarape i bijele cipele, a na 
glavi bogati bijeli prozirni veo. 

Sva je kapela osvijetljena, tako da lako či- 
tam časoslov i pišem bilješke. Po koje oko se 
duže zadrži na meni, osobito kad pišem. Dolazi 


grupa djece, klanja se propisno, neko vrijeme ti- 
ho klečeći mole i odlaze. Često se oko kapele po- 
javljuju službujući svećenici. 

Najedanput potres!! Sva crkva tutnji i tre- 
se se. Skočim brzo i mislim se gdje ću najbrže 
izaći. Svi drugi stoje mirno i ne miču se. Mislio 
sam da ću učiniti dobro djelo, ako ih upozorim 
da bježe, jer sam ja jednom dobro iskusio potres 
(7. I 1962). Ali se nisam usudio zvati, nego, osje- 
ćajući kako mi tlo pod nogama sve više drhti, 
poletih prema izlazu. Nisam učinio ni par kora- 
ka, kad pred sobom ugledam veliki teretni kami- 
on, koji je ušao u crkvu i prouzrokovao svu tut- 
njavu i trešnju u ovoj podzemnoj crkvi salivenoj 
od betona. Kamion kruži po crkvi i nakon dese- 
tak minuta izlazi vani natovaren sjedalicama. 


Nisam se više vratio na mjesto gdje sam 
sjedio, išao sam naokolo i ja da bolje razgledam 
crkvu. Uz zidove crkve je široka uzdignuta gale- 
rija kao najšira cesta, po kojoj se odvijaju proce- 
sije, kad ih vani priječi kiša ili žestoko sunce. 
Idem prema središnjem, glavnom oltaru i vidim 
kako čuvar zaustavlja svakoga tko hoće da se 
uspne na oltar. Zaustavio je i mene. Ja sam mu 
međutim pristupio, pa mu kažem, da sam sveće- 
nik i da imam pravo na oltaru govoriti misu, a 
ne samo vidjeti ga. Onda je pošao sa mnom i u 
njegovoj pratnji mogao sam sve razgledati. Ima 
deset stepenica sa sve četiri strane, ploča je olta- 
ra ogromna, predočnice leže na oltaru, a ele- 
gantni križ stoji pred oltarom u pravcu kapele 
Pax Christi. 


U ovoj se bazilici drže zajedničke pontifi- 
kalne mise svake srijede i nedjelje. Ja sam su- 
djelovao samo nedjeljom. 


Prve nedjelje sam promatrao sa strane. Ni- 
sam još nikada vidio u jednoj crkvi toliko svije- 
ta. Osjetio sam ugođaj pripadništva velikoj za- 
jednici. Vjerojatno tako i svatko osjeća. Već za 
to ova nepregledna crkva ima opravdanje. Ni u 
jednoj drugoj crkvi u Lurdu se ne bi mogli oku- 

piti zajedno svi prisutni hodočasnici. A ova cr- 
kva to krasno omogućuje. To je velika zasluga 
današnjeg lurdskog biskupa msgra Thćasa. 


Pontificirao je jedan mlađi biskup. Dosto- 
janstveno i pobožno, ali se ne drži novih propisa. 
Propovijedao je njemački točno pet minuta, za 
njim neki svećenik točno pet minuta na holand- 
skom, a onda na francuskom kard. Richaud, koji 
predvodi hodočašće svoje nadbiskupije Borde- 


Zadnje nedjelje moga boravka sudjelovao 
sam ovdje na pontifikalnoj misi u talaru i roketi. 
Redatelj me pozvao da pođem dijeliti sv. pričest. 
Otišao sam spremno. Međutim, dok sam se pro- 
bio kroz masu svijeta, prije mene se u sakristiji 
skupilo trideset svećenika. Svi uzeli bijele štole 
i ciborije te dva po dva idu prema oltaru i po- 
stavljaju se po širokom stepeništu. Kad je bio 
dan znak za pričest, sa svih strana nahrupio 
svijet prema glavnom oltaru. Jedinstveni prizor! 
Koja pričesna Gozba! U crkvi je bilo oko 15.000 
ljudi, a pričestilo se više od trećine. Svi su pri- 
mali sv. pričest stoječke. U zahvalu pjeva cijela 
crkva poznate euharistijske strofe. 

Nije li baš ovaj pričesni momenat razlog, 
da je ova bazilika posvećena sv. Piju X, velikom 
promicatelju sv. pričesti? A posvetio ju je 25. 
ožujka 1958. veoma svečano njegov trostruki na- 
sljednik: na biskupskoj katedri u Veneciji — pa- 
trijarha kardinal Roncalli, kasnije na Petrovoj 
Stolici — papa Ivan XXIII, a nadamo se i na 
oltaru — kao budući svetac. 


ŽIVOT UZ OLTARE 


Petog dana u Lurdu htjedoh slijediti i pra- 
titi život hodočasnika uz oltare. Subota je. Do- 
znao sam da svake subote u 6 sati ujutro govori 
sv. misu u Špilji lurdski Biskup. Rado bih išao 
na tu misu, rado bih vidio lurdskog Biskupa, 
ali sam spriječen dnevnim redom. U 6 sati imam 
sv. misu u kapeli sv. Ivana Krstitelja u susjed- 
nom paviljonu čč. sestara, a teško mi je žrtvovati 

i doručak, jer je u gradu skupo doručkovati, a 
osjećam da mi je potreba, jer sam fizički osla- 
bio. Francuska kuhinja nam je dosta tuđa, za 
razliku od talijanske, koja je našoj dosta slična. 
To sam osjećao i druge sedmice, kad sam bio za 
boljim stolom, nego u »Gradu Pomoći«. 

U gornjoj bazilici sam proveo možda oko sat 
vremena. Kroz to vrijeme dvaput se izmijenila 
publika i dupkom ispunjala crkvu. Tu su hodo- 
čašća nekih francuskih biskupija. Recitiraju mi- 
su na francuskom. Svi odgovaraju savršeno. Svi 
do jednoga idu na pričest. To je prava, pravcata 
misa, po najsavršenijem liturgijskom receptu! O 
da mi je ovdje sabrati moje Makarane, osobito 
mladež, da vide ove svoje kolege kako odvažno 
idu prema oltaru i kako se zadovoljno vraćaju! 


Na Esplanadi sam zatekao misu za bolesni- 
ke. Krasno je i toplo vrijeme, pa je vani ugodno. 
Nabrojio sam 540 kolica s bolesnicima. Toliko 
ima i njihovih vodiča, osim bolničara i bolničar- 
ki, koji su raspršeni posvuda. Zanimljivo je vi- 
djeti kako svećenici dijele sv. pričest bolesnici- 
ma. Svaki svećenik ima svoga pratioca i obilazi 
određenu četvorinu pravilno formiranu. Sv. Sa- 
kramenat se pobožno nosi i prati. To sam u Lur- 
du svagdje opazio. Bolesnici se ne dižu, nego pri- 
maju sv. pričest ležeći. Svećenici često pružaju 
bolesnicima sv. Hostiju preko glave i to tada, 
kad su bolesnici gusto poredani pa je samo iz- 
među svakog drugog reda ostavljen prolaz. Neki 
se bolesnici nisu pričestili. Za vrijeme pričesti 
preko zvučnika se prenose molitve i vapaji. 

U kripti ispod gornje bazilike sve je puno 
tako da nikako ne mogu prodrijeti. I u ogrom- 
noj crkvi sv. Krunice sve je puno, jedva sam 
uspio ući unutra. Tu je veliko hodočašće iz Švi- 
carske. Crkva je zaista kao košnica. Tražim mje- 
sto gdje bih sjeo, ali ga nema. Stojim na nogama 
u kutu i bilježim. Gledam taj svijet, taj bogati 
svijet. Osobito se to opaža na ženama, ali mu- 
škaraca je ovdje na broju više. Po boji lica i ru- 
ku ne bih rekao da su intelektualci. Ljudi mlađih 

i srednjih godina. Pjevana je latinska misa. Svi 
pjevaju koral kao jedan! S ambona jedan ka- 
nonik dirigira pjevanjem. Evanđelje je samo 
naslov pjevao latinski, a tekst najprije francuski 
pa njemački više čitan, nego pjevan. Duga pro- 
povijed s obiljem obavijesti najprije francuski 
zatim njemački. Svi su uzorno slušali. Ovdje 
nisam opazio nimalo nervoze, karakterističnog 
simptoma našeg vremena. Sve se polako, mirno 
i bezbrižno odvijalo, da mi se činilo, da je kod 
ovih ljudi to uvriježeni običaj, koji svjedoči za 
njihovu svijest, da izmicanjem vremena ništa 
ne gubi. 

Pred Špiljom vrši svoju pobožnost hodočaš- 
će iz Bordeauxa. Propovijeda njihov nadbiskup 
kard. Richaud. Govori polako pa sve razumijem. 
Propovijeda veoma jednostavno tako da sam je- 
dva vjerovao, da to govori jedan kardinal. Ta 
propovijed, topla i pobudna u tradicionalnom 
smislu, jednostavna propovijed jednog francu- 
skog crkv. velikodostojnika veoma mi je ugodila. 
U Lurdu nisam nigdje opazio znakove tzv. vjer- 
skog progresizma. Pred istinitom činjenicom u- 
kazanja Majke Božje, o čemu svjedoči sve u Lu- 
rdu, nema se šta mijenjati. U Lurdu nisam opa- 
zio ni praznovjerja, kao ni nerazumnog fanati- 
zma. U ozračju lurdske Špilje crkveno Učitelj- 
stvo razlaže vječne istine i promiče pobožni ži- 
vot. U tom istom ozračju vjernici primaju pouke 
i vrše poticaje kao rijetko gdje na svijetu. 


LIJEČNICI SVJEDOČE... 


Pročitao sam u nekim oglasima, da se sva- 
kog dana u 15 sati drži konferencija o čudesnim 
ozdravljenjima u Lurdu. To je pobudilo moju 
radoznalost, da sam danas pošao slušati. Ta kon- 
ferencija nije mnogo razglašena, jer mi niti neki 
funkcioneri Svetišta nisu znali kazati mjesto 
gdje se konferencija drži. Možda je razlog i to, 
što se kuća u kojoj je Liječnički ured sada po- 
pravlja. Ipak sam u njoj pronašao dvoranu kon- 
ferencije. Dvorana nije ni naročito velika, ni na- 
ročito otmjena. Sva je puna sjedala, koja su po- 

stavljena u redovima na kosom podu. Bili smo 
trojica slušača: dva talijanska liječnika i ja. Pre- 


davanje drži jedan liječnik, stariji gospodin. Bu-- 


dući da nas je tako malo, predavač nije zauzeo 
svečanu formu. Sjeo je blizu nas, mjesto na po- 
višenu katedru, te je pripovjedao događaje i od- 
govarao na naše prigovore. 

U povijesti je bilo uvijek čudesa. Evanđelja 
donose mnogo čudesa Kristovih, ali Krist je obe- 
nje Kristovo apostolima se ispunilo. »Djela apo- 
stolska« svjedoče. Sv. Luka, liječnik, bio je prvi, 
koji je ustanovio čudesna ozdravljenja. (Sv. Lu- 
ka je nebeski pokrovitelj Liječničkog ureda u 
Lurdu. Na zidu je njegova velika slika). 


U Crkvi je bilo. uvijek čudesa. Crkva je o- 
dredila kriterije, po kojima se može ustanoviti 
čudo. Dekret Benedikta XIV: De Beatificatione 
Servorum Dei. 


U Lurdu je bilo čudesnih ozdravljenja. Bi- 
skup Laurence, koji je najsavjesnije ispitao po- 
vijest Ukazanja i odobrio ih, ispitivao je i prva 
ozdravljenja u Lurdu. Nakon dugih i strogih iz- 
viđaja ustanovio je nadnaravni karakter prvih 
ozdravljenja u Lurdu. 


Crkva je do danas ukupno 60 ozdravljenja 
priznala čudesnima. Crkva uzima u postupak sa- 
mo ona ozdravljenja, koja su prošla svu proce- 
duru Liječničkog ureda u Lurdu i koja su od Me- 
đunarodnog komiteta u Parizu proglašena medi- 
cinski nerastumačivima. Crkveni kanonski po- 
stupak je mnogo duži nego liječnički. 

Zadnje čudesno ozdravljenje gospođe Ginet- 
te Nouvel iz biskupije Alby ustanovljeno je 
1963. g. a to se ozdravljenje zbilo 1954. godine. 
Dakle od zbivanja čuda do priznanja čuda. pro- 
šlo je 9 godina. ' 

Predavač je pripovijedao nekoliko čudesnih 
slučajeva. Tako jedan iz Milana, koji je priznat 
nakon 12 godina, ili jedan iz Pariza nakon 14 
godina. Predavač nas je obavijestio, da se kod 

raznih diecezanskih sudova danas nalazi na ispi- 
tivanju devet slučajeva, za koje je medicina već 
izrekla svoju zadnju riječ. 

Lijepo je bilo slušati ovog liječnika, ali je 
još ljepše bilo vidjeti kako iz njegova načina iz- 
laganja izbija pravi kršćanski žar, a najljepše je 
bilo vidjeti ga, kako svaki dan na procesiji prati 
Presv. Sakramenat s ostalim kolegama liječnici- 
ma i kako širi svoje ruke, kad Esplanadom odje- 
kne pjesma: Prosti Gospode, prosti narodu svo- 
me... 

U jednoj posebnoj prostoriji nalaze se izlo- 
žene fotografije ozdravljenih bolesnika i izvje- 
štaji o njihovim ozdravljenjima. Zanimljivo je, 
ima tu nekih opisa i na hrvatskom jeziku. 

NOVI I STARI OBLICI 


Nedjelja je, šesti dan moga boravka u Lur- 
du. Vrijeme je krasno. Radujem se zbog toga, 
jer mi je moguće više koristiti život Svetišta. 
Nakon sv. mise u »Gradu Pomoći« silazim bri- 
jegom prema Svetištu. Prošavši nekoliko pavi- 
ljona ugledam pred sobom na livadi veliki auto- 
bus zagrebačke registracije s velikim natpisom 
»Generalturist« - Zagreb. Ta uspomena na Do- 
movinu je osobito mila u tuđini. Bilo mi je od- 
mah jasno, da su stigli zagrebački svećenici, ko- 
je su u »Gradu Pomoći« očekivali. I doista ka- 
snije sam ih sreo na Esplanadi. Prepoznao sam 
ih po odijelu i po tome, što su se držali na oku- 
pu. Ima osamnaest svećenika zagrebačke nadbi- 
skupije, jedan banjalučke biskupije i jedan re- 
dovnik. Stigli su prošle noći u 23 sata. Smješte- 
ni su u paviljonu »Ozanam«. Svećenički pavi- 
ljon sv. Pavla sa 17 kreveta je prazan, ja sam 
sam u njemu, ali prekosutra ima doći jedno ve- 
liko francusko hodočašće i sve će ove krevete 
zauzeti francuski svećenici. Naši Zagrepčani 
imali su nakanu ostati u Lurdu samo dva-tri da- 
na, zato im je program svakog dana bio prena- 
trpan. Ja sam međutim imao svoj raspored, pa 
sam samo malo bio s njima zajedno. S njima 
sam se fotografirao pred bazilikom sv. Krunice 
ito mi je jedina fotografija iz Lurda. 


U Svetištu je ove svibanjske nedjelje sve 
bujno. Danas vidim najveći broj hodočasnika. 
Neke obavijesti se daju preko zvučnika na šest 

jezika. To lijepo vrijeme i taj brojan svijet kao 
da se stopio s proljećem, koje je u Lurdu ča- 
robno. Sva drveća se obogatila zelenim lišćem. 
Velike površine su pune trave i cvijeća. »Krov« 
bazilike sv. Pija X sav obrastao zelenilom. Ve- 
like su nasade cvijeća osobito oko kipa »Okru- 
njene Djevice« na granici Esplanade. U rešetki 
oko tog cvijetnjaka se odlažu darovi cvijeća, ve- 
liki buketi, koji se kupuju u prodavaonicama. 


LURDSKA DIKA 


Sve je svečanije u nedjelju. »Dan Gospod- 
nji« se pozna i u Lurdu, premda je u Svetištu 
svaki dan Tijelovo i svaki dan Velika Gospa ra- 
di dviju veličanstvenih procesija, u kojima se 
slavi Presv. Euharistija i bl. Djevica Marija. Ne- 
obično mi je, što se moram uvijek, pa i danas, 
držati po strani. Mnoštvo je svećenika u služba- 
ma, a ja se ne mogu uključiti u službe s jedno- 
stavnog razloga, što nemam sobom odgovaraju- 
ćeg odijela. 


Ja sam pošao na daleki put s bijelim ovrat- 
nikom i kaputićem do koljena, u svećeničkoj no- 
šnji, koja je sve do nedavno bila uobičajena i 
propisana u našem kraju. Ali za Svetište to nije 
dovoljno. Da me je itko upozorio prije, bio bih 
ponio sobom ne samo reverendu, nego i sva ka- 
nonička odličja, jer to u Lurdu sve vrijedi. Po 
crkvenom zakonu kanonici ne smiju izvan svoje 
biskupije nositi svoje počasne znakove, ali u 
Lurdu je dozvoljeno, da svatko nosi ono, što 
smije u vlastitoj biskupiji. (Isto tako je dozvo- 
ljeno ispovijedati svakom svećeniku, koji ima 
dozvolu ispovijedanja u svojoj biskupiji). Neko- 
liko puta za vrijeme moga boravka moji su ko- 
lege vodili procesiju s Presvetim, a uvijek su 
svi bili u pratnji biskupa. Samo radi odijela 
sam izgubio puno prigoda da mnoge događaje 
bolje doživim. 

A to moje odijelo me je prodavalo najviše 
puta za kakvog Engleza. Neznam zašto baš En- 
gleza, ali svi su me lurdski kapelani oslovlja- 

vali engleski, kad su me tražili da pomažem is- 
povijedati. To mi se događalo svaki dan. Kad 
sam godinu dana prije bio u Rimu u društvu s 
našim Biskupom, opazio sam da naše odijelo, 
osobito šešir, privlači k nama prosjake. I prosja- 
ci su mislili da smo mi bogati Amerikanci ili 
Englezi. 

U Lurdu sam samo njemačke svećenike vi- 
dio bez talara, a inače je za svećenike propi- 
sano da po Svetištu nose talare. Meni je samo 
druge nedjelje uspjelo posuditi talar i roketu. 
Odmah sam bio .»u formi« i slobodnije sam se 
kretao, iako mi tuđa roba nije dobro stala. 

Inače sam svugdje na putu bio u sveć. ovrat- 
niku i svugdje sam dobro prošao. Nigdje nikada 
nisam radi sveć. odijela doživio kakvu neugod-. 
nost. Zapravo sam u vlaku za duže vožnje kroz 
Italiju bio jedanput skinuo ovratnik. Tada mi se 
približio jedan mlađi gospodin i započeo sa 
mnom razgovor. Zove se Biscottini Attila. Ispo- 
četka je razgovor bio banalan, ali polako smo 
došli i na ozbiljna pitanja, pa i na religiju. On 
je rekao za sebe da ne vjeruje u Boga, ali da bi 
želio vjerovati. Kad sam mu rekao iz koje sam 
zemlje i koje je moje zvanje, nije se mogao na- 
čuditi. Trebalo je da posegnem za ovratnikom 
da ga uvjerim. Tada je razgovor bio izvanredno 
zanimljiv. Još su mi u ušima pitanja, kojima me 
je bombardirao: ma jeste li katolički svećenik, 
ma baš rimski?! I sad je trebalo da na njegove 
prigovore branim svu povijest naše Crkve od 
sv. Petra do Pija XII. Ali to mi je bilo izvan- 
redno ugodno, jer sam vidio da upravo požudno 
pije svaku moju riječ. Na kraju razgovora rekao 
mi je da mnogo više poštuje svećenike naše ze- 
mlje nego svoje, jer da mi ne idemo u sveć. sta- 
lež ni radi udobnog života, ni radi politike. Ja- 
vio sam mu se tri puta iz raznih naših gradova, 
jer je htio imati slike tih gradova i drago mu je 
bilo toliko, da me je pozvao k sebi u goste. 

S obzirom na nošnju toga silnog svijeta, ko- 
jega sam se danas nagledao od jutra do mraka, 
primjećujem da poštuje sva pravila pristojnosti 

i pobožnosti. Jest i pobožnosti, jer je upravo ra- 
di pobožnosti njihovo odijevanje više nego pri- 
stojno. U Svetištu sam jedan ili dva puta vidio 
žensku osobu u dugim hlaćama. Valjda su to 
bili putnici iz daleka. Inače na ulazima u Sveti- 
šte postoje neka upozorenja. Nisam ih mogao 
prepisati, jer se tu veoma neugodno zaustavljati 
i pisati. Sjećam se da na vratima piše da je za- 
branjeno voditi pse u Svetište. Ali mislim da 
nema opomena radi nošnje. To se samo po sebi 
razumije. Muškarci su od reda bili svi uzorno 
odjeveni. Bilo je toplih dana i vrućih sati, ali 
nisam vidio ni odsječenih rukava, ni drugih 
isječaka na ženskim odijelima. Mnoge žene u 
crkvama nose koprene na glavi, a neke čim pri- 
jeđu ulaz Svetišta. 


KUPANJE U ČUDOTVORNOJ VODI 


Najveća uspomena sedmog dana boravka u 
Lurdu jest doživljaj u piscinama — kupkama. 
One se nalaze kojih stotinu metara zapadno od 
Špilje, a u istom položaju prema Gavi. Kupanje 
se vrši samo prije podne. Razgledavajući Sve- 
tište po redu, došao sam i do piscina, ali one 
nisu po zanimljivosti manje važne od ostalih 
važnih mjesta u Svetištu, jer su se i u njima 
događala čudesna ozdravljenja. 


Na Gospinu riječ, prigodom Ukazanja 24. II 
1858, kod Špilje je bio provreo posebni izvor 
vode, s kojega je prva Bernardica pila. Taj izvor 
nema nikakve veze s rijekom Gavom. Danas 
ovaj izvor nije vidljiv, jer je kanaliziran i raz- 
veden na dvije strane; istočno u desetak točila, 
gdje se pije voda i zapadno u kupke za kupanje. 

Današnja zgrada i uređaji za kupanje su mo- 
derni i veoma praktični. Razdijeljeni su na dva 
dijela: muški i ženiski. Mene je do kupki dovela 
radoznalost. Mislio sam da se to može vidjeti 
kao i ostala mjesta u Svetištu. Ali to nije tako. 
Došao sam do ulaza za muškarce i našao tamo 
čovjeka, koji se brine za red, Rekao sam mu da 
želim posjetiti kupke, a on mi odgovori da je to 

zabranjeno. Nato sam mu stao tumačiti, da ne- 
mam nakane da se kupam, jer sam mislio da je 
to dopušteno i preporučljivo samo bolesnicima. 
A on će meni na to ozbiljnim glasom: »Ako se 
koncilski Oci nisu ustručavali kupati, ne trebate 
ni Vi«. Porazio me tako, da sam se bez riječi 
okrenuo i izgubio u mnoštvu. Ali taj »poraz« 
nisam mogao pretrpjeti, a nisam imao odvažno- 
sti ni ponovno doći pred tog istog čuvara i mo- 
liti ga da me pusti na kupanje. Držao sam se 
malo podalje, ali nisam dizao oka s ulaza u pro- 
storiju za kupanje. Čekao sam da se taj čuvar 
negdje izgubi i zaista nije trebalo da dugo če- 
kam: smijenio ga je neki drugi. Ja brzo k ovom 
novom čuvaru i molim ga da me pusti na ku- 
panje. Naklonio mi se i veoma ljubezno me 
uveo u jedan dugi hodnik. Nutarnji zid hodnika 
ne dosiže do stropa, a na tom zidu ima više otvo- 
ra bez vratiju, otvori su naime samo zastrti du- 
gim zastorima. Pred jednim takvim otvorom če- 
kao sam desetak minuta. Cijelim tim hodnikom 
odjekuje neprekidna molitva. Iz svake pregrade 
dopire molitva i sve se spaja u jedan jedinstveni 
moleći glas. 

Kad me došao red, ušao sam u mjesto gdje 
se nalazi kupaonica. Tu se nekoliko ljudi obla- 
čilo. Redatelj mi je rekao da se svučem. Odložio 
sam gornje haljine na klupu, a onda me je za- 
ogrnuo širokom pregačom, koja je bila mokra, 
pa sam mogao skinuti sve svoje haljine. Tako 
me poveo u kupku. To je velika betonska kada 
priljubljena užim dijelom uza zid, tako da s jed- 
ne i druge strane stoji po jedan bolničar, koji 
pomaže kod kupanja. Kada je bila puna vode, a 
nisam opazio da su je mijenjali ni prije ni po- 
slije mene. Stupio sam unutra podržavan za obe 
ruke od dvojice bolničara. Voda je ledena, ali 
ima nešto u duši, što svladava taj led. Preda 
mnom je u zidu mali kip Bezgrješne, a na rubu 
kade ima nekoliko kartona s natiskanim molit- 
vama u raznim jezicima, Bolničari su mi ponu- 
dili te formulare, a ja sam izabrao talijanski 
tekst. Sklopljenih ruku. molio sam molitvu, u 


kojoj se izražava pouzdanje u Gospin zagovor, 
dok su mi bolničari držali tekst pred očima i za- 
jedno sa mnom glasno molili. Nakon što sam 
izmolio tu molitvu, sjeo sam u kadu i do vrata 
zagnjurio u vodu. Tako sam sjedio nekoliko se- 
kunda, onda su mi bolničari dali da poljubim 
jedan drugi mali Gospin kip i pomogli da iza- 
dem iz kade. Okretao sam se po prostoriji, da 
nađem nešto za sušenje, ali uto opazih da se ni 
drugi ne suše, pa sam i ja obukao svoje haljine 
sav mokar. Obavio sam ovaj čin u duhu pobož- 
nosti i predanosti. Gospa je dala da se nisam u- 
slijed toga ni malo prehladio, a dan je bio tmu- 
ran i pun magle. ' 

Čini mi se da mi je bilo teže natočiti vodu 
na točilima, kojih na zidu ima više, jer tu nema 
reda, pa je vječna gužva. To sam ipak uspio u- 
oči svog odlaska. Gurao sam se s drugima i gra- 
bio vodu. Malo sam pio, a onda sam napunio de- 
setak malih plastičnih flašica, koje sam kupio u 
gradu, nosio ih sobom i sretno ih donio kući. 
Više puta sam promatrao taj svijet, koji se gura 
oko tih izvora, kako pouzdano pije, kako se mo- 
leći pere po licu, po rukama, po nogama, kako 
majke ili dobrotvori mažu svoje potrebnike, a uz 
to često i lijevaju suze. To je Lurd: vjera i nada 
na plamenu ljubavi! 


USPOMENE NA SV. BERNARDICU 
Osmog dana moga boravka u Lurdu pozdra- 
vio sam se s »Gradom Kat. Pomoći« i preselio u 
samostan »Assomption«, koji se nalazi na dru- 
goj obali rijeke Gave, točno prema Špilji. Dobio 
sam sobu, koja ravno gleda na Špilju, tako da 
sam kroz veliki prozor svoje sobe mogao pratiti 
sve što se odvija u centru Svetišta. Ovdje sam 
proveo šest dana u društvu s dvojicom franc. 
svećenika i jednim portugalskim biskupom, koji 
je protjeran iz svoje domovine. Njihovo je dru- 

štvo bilo za mene veoma poučno i korisno. 
Sada mogu više biti u gradu, pa to obilno ko- 
ristim. Posjetio sam sva mjesta koja podsjećaju 
na sv. Bernardicu. Gospa je prvi stanovnik Lur- 

da i danas, a drugi je svakako sv. Bernardica. 
Može se reći, da nijedan grad nema toliko uspo- 
mena na svoje velikane, koliko Lurd na svoju 
skromnu pastiricu. 


Le Moulin de Boly je kuća u kojoj su sta- 
novali roditelji sv. Bernardice 1844. g., kad se 
ona rodila. Ta je kuća i u njoj soba, u kojoj se 
rodila svetica, sačuvana u ondašnjem stanju. Ta 
mala starinska kućica, koja strši na ulici uz ve- 
like, moderne hotele, je neprekidna meta hodo- 
časnika. 


Le Cachot je stara napuštena tamnica, u ko- 
joj je stanovala sv. Bernardica s roditeljima u 
veljači 1858. kad je doživjela Ukazanja. 1 ta je 
kuća sačuvana u primitivnom stanju, pa i danas 
svima brojnim posjetiocima svjedoči o skrajnom 
siromaštvu obitelji Soubirous. 


Le Moulin Lacadć, također starinska kućica, 
na kojoj se čita natpis »očinska kuća Bernar- 
dice«, bila je stan Svetičinih roditelja od 1864. 
Bernardica tu nije stanovala, ali je svoje rodi- 
telje često pohađala. 


Sve ove kućice usred modernog grada pred- 
stavljaju kuriozitet i sliče na male muzeje. Da- 
nas su to i mjesta, gdje se prodavaju uspomene 
i razni predmeti pobožnosti. 


Posjetio sam i Bartrćs, malo i lijepo selo 
4 km sjeverno od Lurda, gdje je sv. Bernardica 
živjela u više mahova i po više vremena kod 
svoje dojilje Marije Lagiies. Tu se vidi ista cr- 
kva, u koju je ulazila mala Svetica, grob njezine 
dojilje, kuća u kojoj je stanovala sa sobom u ko- 
joj je spavala (u toj kući sada unuka njezine 
dojiteljice prodaje devocionalije i uspomene), 
potok gdje je pojila stado i jedanput zaustavila 
tok vode, a najzanimljivija je štala (»bergerie«), 
u kojoj je čuvala i zatvarala ovce, sa krasnom 
velikom livadom. To nije pretrpjelo nikakvu 
promjenu od kada je Bernardica otišla, samo je 
sada štala vrlo trošna, U nutrini štale se vidi kip 
sv. Bernardice s figurama ovaca, a također i je- 

dan oltar. Ovaj je predjel izvanredno lijep i pi- 
tom i najviše doziva u pamet uspon duše sv. 
Bernardice prema nebu u njezinom ranom dje- 
tinjstvu. 

NARODI U LURDU 
- LURD U NARODIMA 


Što sam se duže zadržavao u Lurdu, to sam 
više opažao međunarodno značenje ovoga Sve- 
tišta. Zovu ga svjetskim središtem hodočašća, a 
to ime zaslužuje ne samo radi veličine svojih 
građevina ni broja svojih posjetilaca, nego oso- 
bito radi isticanja onih vrednota, koje nemaju 
nikakvih nacionalnih primjesa, koje nadvisuju 
sve nacionalne razlike i spajaju ih u takav 
sklad, da djeluje kao nešto nadzemaljsko. Iza 
ograde prostranog Svetišta ne traže se ni putne 
isprave, ni legitimacije, ne vrši se nikakva pro- 
paganda, ne prodaju se nikakve novine, osim po- 
lumjesečnog »Dnevnika Špilje«, ne slave se niti 
se preziru nikakve specijalnosti pojedinih naro- 
da, tu jednostavno vlada pobožnost i svatko tko 
je osjeća u sebi, osjeća se tu kao kod kuće. Pri- 
sutnost mnogih i različitih narodnosnih grupa, 
izjednačenih u zajedničkom osjećaju i izražaju 
pobožnosti, čini atmosferu Lurda naročito ugod- 
nom. 

OPĆA ZASTUPANOST 


“ Posljednjih šest dana moga boravka u Lur- 
du govorio sam svako jutro sv. misu u Međuna- 
rodnom Zavodu pomoćnica apostolata. Taj je za- 
vod posve blizu samostanu, u kojemu sam sada 
stanovao, a u njemu se odgajaju dvije naše mla- 
de Hrvatice, koje su mi pripovijedale o postan- 
ku, sadržaju i svrsi toga velikog zavoda. Ima tu 

mnogo djevojaka, koje se spremaju za aposto- 
lat i stavljaju na raspolaganje svojim biskupi- 
ma. Ima ih iz mnogih evropskih država, ali je 
svima nama Evropljanima najdraža prisutnost 
djevojaka iz Azije i Afrike u njihovim narod- 
nim nošnjama, jer nas ta prisutnost uvjerava 
O privlačivoj snazi kršćanstva u njihovim zem- 
ljama. Baš je značajno da je taj zavod ustanov- 
ljen u Lurdu, koji evanđeosko poslanje dnevno 
ističe tisućama svojih hodočasnika. 

Krasno vrijeme traje pa me potiče da se što 
više zadržavam vani. Danas obilazim Kalvariju. 
Nisam tek danas, devetog dana, uspio obaviti 
križni put, ja sam to učinio već prije, ali sam 
se htio jedanput duže zadržati u toj pobožnosti. 
Prvi put me je više vukla radoznalost, a ona s 
pobožnošću ne ide zajedno. »Kalvarija« je u 
Lurdu čitavo jedno brdo. Po tom brdu je raspo- 
ređeno četrnaest postaja križnog puta tako da 
se dvanaesta, koja prikazuje Isusa na križu me- 
du razbojnicima, nalazi na vrhuncu brda, a četr- 
naesta, koja prikazuje Isusov ukop, u jednoj 
velikoj prirodnoj pukotini na podanku istoga 
brda. Svaka postaja s prizorom križnoga puta 
izrađena je od brončanih kipova prirodne veli- 
čine. Prizor svake postaje je posve jasan, jer 
se sastoji od više kipova, koji prikazuju radnju. 
Tako npr. prva postaja prikazuje osudu Isusovu 
sa 10 kipova, a na dvanaestoj uz tri ogromna 
križa ima jedanaest kipova, koji prikazuju pro- 
matrače i svjedoke Kristovog umiranja s njiho- 
vim tipičnim raspoloženjem. Čitavo je to brdo 
bujno pošumljeno, pa su kipovi svih postaja op- 
koljeni krasnim stablima. Sve su postaje izdig- 
nute nad putom po koji metar visokim zidom, 
zidovi su čvrsti i lijepi, ali je put ostao grebe- 
nast valjda zato da bolje dočara smisao ove po- 
božnosti. Prvih jedanaest postaja na usponu bri- 
jega do Kalvarije su dosta blizu jedna drugo j, 
ali ipak tako da jedna grupa drugoj ne smeta 
čak ako i glasno moli. Na nizbrdici se nalazi do 
dvanaeste trinaesta postaja, a četrnaesta je od 
svih najviše. udaljena. Na početku križnoga pu- 

POGLED 


NA SVETIŠTE LURD 


ta je veliki križ, znak božanske tragedije i po- 
tresni spomenik jedne ljudske tragedije, tj. avi- 
onske nesreće od 1. VIII 1922, u kojoj su smrtno 
stradala dva svećenika, tri časne sestre i 28 vjer- 
nika na putu za Lurd. Sjećanje na to »hodo- 
čašće boli« lijepo priprema dušu na hodočašće 
križa. ' 

Nijedna hodočasnička skupina ne otide iz 
Lurda, a da ne obavi križni put, Većinom se oba- 
vlja skupno, ali mnogi pojedinci ga čine sami. 
Ja sam se namjerio i na nekoliko mladih parova, 
kako sami u najdubljoj sabranosti vrše ovu po- 
božnost. Bio sam zapanjen kod prve postaje vi- 
deći kako se mlađi i stariji ljudi i žene penju 
na koljenima po stepenicama, koje se nalaze 
pred ovom postajom, a pred kojima se čita nat- 
pis »scala sancta« (sveto stepenište). Danas je 
bilo vrlo mnogo svijeta na širokim stazama lurd- 
ske Kalvarije. Meni se nije žurilo pa sam tu 
proveo cijelo prijepodne. Mimo me su prolazili 
mnogi, a ja sam molio i opažao. Čini mi se da 
sam sve jezike svijeta toga jutra čuo. Male gru- 
pice Engleza molile su tiho i ozbiljno. Puno je 
bilo njemačkih i flamanskih grupa, koje su se 
isticale urednošću. Na svim krajevima najviše 
su se čuli Talijani. Jako mi se svidjelo držanje 
jedne manje skupine Portugalaca. Dva puta sam 
se mimoišao s jednim mladim francuskim mu- 
žem i ženom, koji su išli polako, poluglasno mo- 
lili, a u rukama nosili svoje cipele i krunice. 
Oko pete postaje mogao sam vidjeti više postaja 
odjednom. Stao sam malo i promatrao, dok mi 
se pred jednim franc. svećenikom nije otela ri- 
ječ: »tko je sve ovo nabavio?« — »To su milo- 
dari cijeloga svijeta« odgovorio mi je kao iz 


. puške. Tako nastavljam križni put sa sviješću 


da je u ovom djelu pokore zastupan cijeli kato- 
lički svijet. Kod sedme postaje jedan talijanski 
svećenik propovijeda 35-orici svojih sunarod- 
njaka. Nije nego on svršio, nastavlja Nijemac 
još većoj skupini hodočasnika iz Švicarske. Kod 
devete postaje vidim natpis: darovali katolici 
Mađarske 1912. g. Evo i Mađarska je ovdje! Za- 

ustavljam se tu malo duže, prolazi jedna mala 
grupica nepoznatog mi jezika. Taj jezik mi je 


+. “1 X1= 


do kraja. Osobito su se zadržali kod četrnaeste 
postaje, koja je dar njihova naroda. ' 
Poslijepodne sam se duže zadržao u sali za 
ispovijedanje. To je velika duga zgrada sa se- 
damdesetak ispovjedaonica. Ispred ove zgrade 
se nalazi krasni kip sv. Ivana Vianneya, arskog 
župnika, svetog i čudotvornog ispovjednika. Še- 
tao sam ovom salom za ispovijedanje uzduž i 
poprijeko te vidio u natpisima sve evropske je- 
zike osim slavenskih. Sve su ove ispovjedaonice 
smještene uza zidove jedna do druge. Na svakoj 
je natpis jezika na kojem se ispovijeda. Čitava 
sredina ove duge prostorije je ispunjena klupa- 
ma sa sjedalom i klecalom, što služi za pripravu 
na ispovijed. Po klupama su porazbacani kar- 
toni s uputama o ispitu savjesti na raznim jezi- 
cima. Za moga boravka u Lurdu dva puta sam 
se tu ispovjedio. Obadva puta sam se htio ispo- 
vjediti pred franc. svećenicima. | Obadva puta 
sam iza ispovjedne rešetke osjetio toplo sveće- 
ničko srce, koje ima osjećaja za duše i duhov- 
nog liječnika, koji posiže za lijekovima po tra- 
dicionalnim receptima, što mi je osobito bilo 
drago ustanoviti za francuske svećenike, kojima 
se to uvijek ne pripisuje. ' . 
Slijedećeg Sata, a to je moj deseti u Lurdu, 
najviše me je zaokupila misijska izložba. Ova 
se nalazi u neposrednoj blizini Svetišta u jednoj 
niskoj.i prostranoj modernoj građevini. Izložba 
je bogata i sugestivna, sastoji se od slika, foto- 
grafija, skica, statistika, novina, parola, raspo- 
ređena i opremljena svim suvremenim sredstvi- 
ma, da što jače djeluje na posjetioce. Za razliku 


od ispovjedne dvorane, ovdje su naročito zastu- 
pani slavenski narodi. Na dugim i visokim plo- 
hama prikazano je stanje kršćanstva u prošlosti 
i sadašnjosti kod svih istočno-evropskih naroda. 
Ipak Evropa ne zauzima ovdje giavno mjesto. 
Napučeniji i prostraniji kontinenti ovdje imaju 
prednost. Vidi se ovdje ne samo što Kristovo 
kraljevstvo ima, nego još više ono što treba da 
dobije. Najrazličitijim znakovima i bojama istak- 
nuta je misija Crkve prema svim narodima svi- 
jeta. Ova je izložba veoma posjećena i pomaže 
svima hodočasnicima Lurda, da stave svoju vje- 
ru i ljubav u pravi katolički i ekumenski okvir. 
Dolikuje se da je ova izložba u Lurdu. Lurd je 
grad Marijin, Marija je majka Crkve, a Crkva 
je zadužena da sve ljude privede Bogu i da svi- 
ma omogući spasenje. Možemo se izraziti sliko- 
vito: ova je izložba ovdje pred Marijinim očima, 
da zajednička Majka ima uvijek na pameti ve- 
like potrebe Crkve i da za njih zagovara pred 
Bogom. Zato misijska izložba u Lurdu na poseb- 
ni način postizava svoj cilj. 


DRAGOCJENI DAROVI 


Vrijeme odmiče nevjerojatnom brzinom. To 
. više opažam, što se više približava moj odlazak 
iz Lurda. Moj program se sve više iscrpljuje. 
Danas je na dnevnom redu pohod lurdskom bi- 
skupu msgru Thćasu. Ja sam na taj pohod mi- 
slio odmah po dolasku u Lurd, ali sam imao 
obavijesti o kretanju i poslovima lurdskog bi- 
skupa, pa sam se za današnju audijenciju naja- 
vio tek prije dva dana. 

. Biskupska rezidencija u Lurdu nalazi se 
podno brda križnoga puta, u sklopu Svetišta, 
opkoljena velikim i lijepim zelenim parkom. Ta 
je rezidencija svakako novijeg datuma, jer je 
tek papa sv. Pio X dao Lurdu biskupski na- 
slov, Lurdski biskup stoluje ovdje samo pola 
godine, za vrijeme velikih hodočašća, a ostalu 
polovicu godine provodi u staroj biskupskoj re- 
zidenciji u Tarbesu, glavnom gradu provincije, 
20 km sjeverno od Lurda. Vanjština zgrade nije 


naročito bogata, ali djeluje dostojanstveno. Kad 
sam se išao prijaviti za audijenciju, otvorio mi 
je vrata mlađi čovjek, pristojno i skromno odje- 
ven, kojemu sam predao biljet s oznakom svoga 
imena, službe i kraja. Toga dana poslije podne 
dobio sam preko njega obavijest, da će me Nje- 
gova Ekscelencija primiti danas u 10 sati. 

Ja nisam čekao 10 sati, nego sam došao 
dvadeset minuta ranije. Računao sam da ću ma- 
lo čekati u predsoblju, razgledati pojedinosti, a 
možda i koga susresti. Ali sam se prevario, jer 
je msgr. Thćas bio slobodan i odmah me je pri- 
mio u svoju sobu primanja. 


Unutrašnjost biskupske palače nisam mo- 
gao potanje opažati, jer sam svu pažnju koncen- 
trirao na Biskupu i na razgovoru. Opazio sam 
samo, da su zidovi soba obloženi umjetničkim 
slikama vjerskog sadržaja. 


Lurdski biskup Pierre-Marie Theas je čo- 
vjek srednjeg stasa, prijaznog lica, mirnih po- 
kreta, a sedamdesetih godina života (1965. pro- 
slavio je 25-godišnjicu biskupskog posvećenja). 
Odmah me je na prvi pogled odvažio svojom je- 
dnostavnošću i blagom riječju, spomenuvši ime 
biskupa msgra Franića. Rekao mi je prije nego 
sam ja riječi proslovio, da je biskup Franić bio 
u Lurdu i da je bio veoma ljubezan. Ponudio 
sam mu svoj »celebret« (to je dozvola vlastitog 
biskupa za odlazak iz vlastite biskupije i prepo- 
ruka osobito za služenje sv. mise izvan vlastite 
biskupije), jer je u njemu bila opisana moja 
mala misija ovog putovanja, ali on je samo po- 
gledao, otklonio da čita i blago mi rekao: »j'ai 
confiance« — imam povjerenja. Izručio sam mu 
pozdrave biskupa Franića predavši mu njegovo 
pismo, koje je uzeo i odmah pročitao, Ja sam 
mu međutim stao tumačiti svrhu svoga pohoda. 
U kratkim crtama sam mu iznio postanak i raz- 
vitak našega ludskog svetišta Vepric. Dok sam 
mu to govorio, jedanput me je prekinuo i po- 
hvalio da dobro govorim francuski, ali ja tu po- 
hvalu nisam zaslužio, jer sam se bio dobro pri- 

premio za ovoj govor pred njim. Kad sam ga 
molio, da našem Svetištu pokloni male relikvije 
sv. Bernardice, odgovorio mi je, da ih u Lurdu 
nemaju, jer se tijelo Svetičino nalazi u Neversu. 
Ali — dodao je on — ja vam mogu pokloniti 
jednu uspomenu iz same Špilje. Pozvao je zatim 
svoga vratara i naredio .mu, da donese jedan ka- 
men iz Špilje, koji se s ostalima čuva u biskup- 
skom dvoru kao dragocjena relikvija. Sam je 
pak Biskup išao u susjednu sobu i donio dva 
ukusno opremljena relikvijara, koji sadrže ko- 
madiće stijene i stabla s mjesta i vremena Uka- 
zanja. Dao mi je to i rekao neka čuvam kao mi- 
lu uspomenu, a kad mi je predao kamen, težak 
1,20 kg, rekao mi je malo svečanijim načinom: 
ovaj je kamen odlomljen od one litice, na kojoj 
je Gospa stajala. Odnesite ga u vaše svetište i 
recite vjernicima neka ga ljube onako, kao što 
ste vidjeli da naši hodočasnici ljube liticu. 

Primio sam ovaj dragocjeni dar iz ruku Ču- 
vara lurdske Špilje stojeći na nogama pred njim, 
prvi sam ga poljubio i s poštovanjem spremio. 
(Ovaj je kamen bio u jednoj maloj svečanosti u 
nedjelju 30. V 1965. prenesen u svetište Vepric, 
a nakon toga je ugrađen u vepričkoj Špilji s 
posebnom oznakom.) 

Nakon toga se lurdski Biskup još zanimao 
za vjerske prilike u našoj Domovini i opet po- 
sebno za našega Biskupa, kojemu je uputio svoj 
pozdrav. Prije odlaska sam zamolio i primio nje- 
gov blagoslov, a zatim me zagrlio i ispratio do 
vrata, ' 

Nijedan susret na ovom putovanju nije mi 
ostavio ovako ugodnu uspomenu kao ovaj s lurd- 
skim Biskupom. Vidio sam očito, kako msgr. 
Thćas želi da se njegov Lurd širi i kako ga ra- 
duje da i naše malo Svetište živi od Lurda. 

Upravitelja lurdskog Svetišta msgra Visca- 
ro, kojega sam bio pohodio već drugi dan po do- 
lasku u Lurd, posjetio sam opet prije odlaska, 
u nedjelju 16. svibnja. Čim me je vidio, odmah 
se sjetio svoga obećanja da će pronaći neku 


uspomenu za naše Svetište. Ja mu ne zamjera- 
vam što to nije učinio prije, jer su mu hodo- 
čašća svaki dan na dnevnom redu i to ona naci- 
onalnih i svjetskih razmjera. Kad sam ga obavi- 
jestio da odlazim, rekao mi je da je pronašao 
male moći sv. Bernardice za vepričko Svetište 
i to kod časnih sestara iz Neversa, koje su u Sve- 
tištu na službi. S njegovim pismom otišao sam 
k starješici čč. sestara i dobio u bijeloj oklopni- 
ci malu kapsulu s pozlaćenim rubom, u kojoj se 
nalazi vlas kose sv. Bernardice i autentično pi- 
smo neverskog biskupa, koje svjedoči za istini- 


. tost relikvije. 


Možda su ovi darovi najsitniji dio bogatstva 
Gospinog i Bernardičinog Lurda, ali i kao takvi 
putuju sa mnom kroz tri države i stvaraju vezu 
s Vepricom, koji je po svojoj prirodi najvjernija 
slika Lurda u našoj zemlji. 


PRED OČIMA SVIJETA 


Posljednja dva dana svoga boravka u Lurdu 
više sam se zadržavao u samom gradu, nego u 
Svetištu. Iako je Lurd u cijelom svijetu poznat 
po svom Svetištu, ipak treba jedno od drugoga 
razlikovati. Svetište je danas sastavni dio grada 
Lurda, jer su gradske zgrade i ulice ne samo do- 
prle do rijeke Gave, koja okružuje Svetište sa 
sjeverne i istočne strane, nego su je i prekora- 
čile na južnoj strani Svetišta. Čitavo se po- 
dručje Svetišta nalazi na zapadnoj strani grada 
i to tako, da ga sa sjeverne i istočne strane od 
grada odvaja Gava, s južne zid i visoka željezna 
ograda, a sa zapadne »Kalvarija« i drugi bre- 
žuljci priječe da bude opkoljeno kućama. Glav- 
ni ulaz u Svetište s velikim željeznim vratima 
nalazi se na istočnoj strani, točno prema  veli- 
kom mostu sv. Mihovila, iako je za pristup naj- 
više otvorena južna strana Svetišta, Za vrijeme 
moga boravka u Lurdu upravo su se vršile pri- 
preme za gradnju dvaju velikih mostova preko 
rijeke na sjevernoj strani. Ovi su mostovi već 
sagrađeni i svečano otvoreni 25. III 1966. i oni 


od 


sada povezuju sa Svetištem prostrane livade, ko- 
je će se koristiti za procesije i zborovanja pri- 
godom velikih hodočašća. 

Grad Lurd se jako razvija. U doba Ukaza- 
nja je to bio mali gradić, koji je brojio 4.000 sta- 
novnika. Danas je to razvijeni grad sa 18.000 
stanovnika na ubavoj ravnici okruženoj sa svih 
strana pirinejskim obroncima. Razvoj grada je 
učinak velikih i neprestanih hodočašća, koja 
uvjetuju osobito gradnju hotela i prodavaonica. 

Ja neznam koliko ima hotela i svratišta u 
Lurdu, ali to najviše upada u oči. Prošlog vije- 
ka i početkom ovoga gradile su se manje zgrade 
za primanje hodočasnika, ali zadnja tri decenija 
izgrađeno je toliko višekatnih hotela, da je 
Lurd poprimio sav izgled modernog grada. Za- 
nimljivo je da svi hoteli u Lurdu imaju sveta 
imena. Najviše je hotela kršteno imenima sve- 
taca; Gospa s raznim naslovima ima ih najveći 
broj. Ni sv. Bernardica nije siromašna hotelima. 
Eto poslije proglašenja blaženom i svetom obo- 
gatila se je, ali to neće baš ništa škoditi njezinoj 
svetačkoj slavi. I apostoli imaju svoje hotele, ne 
samo sv. Petar i Pavao, nego i manje poznati, 
kao sv. Juda Tadej. Mnogo je sv. mučenika, 
crkv. naučitelja, priznavalaca i djevica izabrano 
za naslovnike lurdskih hotela. Kako ono strši 
ime sv. male Terezije iz Lisieuxa na velikom 
luksusnom hotelu s južne strane Svetišta! Iako 
je ova draga Svetica bila gospodskog roda, mi- 
slim da bi se teško snašla u raskošnim apartma- 
nima svoga hotela. Ukratko, kad bi netko išao 
za tim da prikupi sve naslove lurdskih hotela, 
mislim da bi sastavio čitave velike litanije. Osim 
toga ima hotela, koji su »posvećeni« različitim 
vjerskim tajnama ili uspomenama iz Kristova ži- 
vota. Tako sam idući samo prema »Gradu Po- 
moći« vidio velike i moderne hotele, koji se zo- 
vu: Kalvarija, Golgota, Betanija, Kana, ili su 
»posvećeni« Kristu Kralju, Jaganjcu Božjem i 
sl. Nisu zaboravljeni ni pape sve do današnjega, 
ali je Pavao VI do danas bio manje sretan od 
drugih, jer je njegov hotel, ako se to uopće mo- 

že tako zvati, veoma skroman i starinski. Sigur- 
no je taj vlasnik htio oživjeti svoju staru kuću 
ovim novim, sjajnim imenom, 

Nisam se u životu mnogo kretao po hote- 
lima, ali uza sve to mogu ustanoviti veliku raz- 
liku između lurdskih i svih ostalih hotela koje 
sam vidio. U onim hotelima, koji se ne diče 
svetim naslovima, servira se gostima sve ono 
što im može poslužiti i koristiti za udobnost i 
razonodu, a često puta je »zabava« i »razonoda« 
sinonim grijeha. Lurdski hoteli su bogato i su- 
vremeno opremljeni, ali oni su namijenjeni go- 


stima, koji dolaze u Lurd iz poticaja pobožnosti, 


da pohode jedno sveto i čudotvorno mjesto, da 
izvrše svoj zavjet. Zato se u ovim hotelima ser- 
vira gostima sve ono, što bolje odgovara tom 
cilju. Vidio sam u tim hotelima slike i kipove 
svetaca, oglase religioznog sadržaja, uspomene 
sa motivima Špilje, bazilika i panorame Sveti- 
šta, a u recepcijama izloge svih mogućih pred- 
meta pobožnosti. U nekim hotelskim parkovima 
vidio sam kipove sv. Bernardice s ovcama, a u 
jednom parku veliki kip Srca Isusova. Svakome 
je poznato, koji zvukovi odjekuju u mondenim 
hotelima, a u lurdskim hotelima sam redovito 
čuo svetu ili ozbiljnu glazbu, koja pogoduje ras- 
položenju proštenjara. 

Inače svi su ovi hoteli i svratišta i kuće 
primanja u Lurdu vlasništvo privatnih ljudi i 
crkvena se vlast ne miješa ništa u njihov rad i 
poslove. Iako oni čine velike usluge za život 
Svetišta i glas Lurda, oni također mogu činiti 
i zloupotrebe na štetu vjere i pobožnosti. Baš 
radi tih izrabljivanja crkvena je vlast više puta 
protestirala. 


O vjerskom životu lurdskih građana ja ne 
mogu suditi, jer su dvije sedmice za to sasvim 
nedovoljne. Ja doista nisam nikad vidio poseb- 
ni nastup Lurđana u Svetištu, ali iz toga ne 
mogu ništa zaključiti, jer domaći vjernici imaju 
svoje posebne dane kad se u Svetištu okupljaju. 
Jedan put sam ipak vidio veliki broj građana, 


s da 


pretežno mlađih, na okupu, ali ne u Svetištu, 
nego na športskom igralištu. I to je bilo baš u 
nedjelju poslijepodne, kad se u Svetištu drži 
velika procesija sa Presvetim. 

Predzadnji dan posjetio sam župsku crkvu 
u Lurdu i njezina nadžupnika. Župska crkva je 
velika i lijepa, Nalazi se usred grada, blizu trž- 
nice. Između ove crkve i Svetišta diže se bre- 
žuljak, na čijem vrhu se koči stara kula (ch4teau 
lort), a na njoj se uvijek vije franc. zastava. 
Ispred župske crkve je mali trg, a usred njega 
lijepi spomenik vič.. Peyramalu, glasovitom 
lurdskom župniku za vrijeme Ukazanja i ispi- 
tivanja čuda (1854—1877). Crkva je posvećena 
presv. Srcu Isusovu, čiji se veliki kip nalazi na 
pročelju. Ima visoki zvonik i tri duge lađe ro- 
manskog stila. Ova je crkva sagrađena početkom 
ovog stoljeća, a nadomješta onu iz vremena sv. 
Bernardice i čuva stari krsni zdenac, u kojem 
se je Svetica krstila 9. I 1844. i kamenicu za 
blagoslovljenu vodu, iz koje je Svetica uzimala 
sv. vode da škropi Prikazu, dok je nije prepo- 
znala, U pobočnim lađama nalazi se po sedam 
oltara, među kojima se ističe oltar Gospin sa 
prizorima Ukazanja i oltar sv. Beruardice s ve- 
likom fresko slikom, koja prikazuje sv. Pasti- 
ricu u zanosu Viđenja. Veliki oltar se nalazi u 
dubini duge i svijetle apside, veoma je čedan i 
ukusan, ali je sada ispred stepenica apside iskr- 
snuo novi drveni oltar s velikim podnožjem za 
službu sv. mise prema puku. Pohodio sam i 
kriptu ispod crkve, gdje se nalazi grobnica žup- 
nika Peyramala. Ova je grobnica bogatija i sve- 
čanija nego ijedna grobnica papa u kripti vati- 
Kanske bazilike. : ' 

Župni stan je blizu crkve. Nadžupnika sam 
našao u stanu, s jednom nogom u gipsu, ispru- 
ženom na sjedalu. Izvinio mi se je radi tog polo- 
žaja i rastumačio mi kako je izvrnuo stopalo 
noge. Rado je razgovarao, pa sam se kod njega 
malo više zadržao. U doba Ukazanja Lurd je 
bio samo jedna župa i tako je ostalo sve do 
1964. godine. Tada je današnji lurdski biskup 


msgr. Thćas razdijelio Lurd u četiri župe i po- 
vjerio ih biskupijskim svećenicima. Nove župe 
nemaju crkava ni župskih kuća, zato svi sveće- 
nici, koji su u pastvi u Lurdu, zajedno rade i 
zajedno stanuju u ovom župnom dvoru, U Lur- 
du ima ponešto i bezvjeraca, a ima mnogo rav- 
nodušnih, koji gledaju samo na to, kako će se 
vjerskim turizmom u Lurdu što bolje okoristiti. 
Gdjegod se priljubi uz dušu bogatstvo, tu od- 
stupa vjera. Gospa preko svoga Svetišta mnogo 
pomaže, ali ni Ona ne oslobađa svećenike dušo- 
brižničkog rada. Tako mi je tumačio lurdski 
nadžupnik, koji je inače u punoj životnoj snazi 
i pastirskoj revnosti. 2.8 


.Prolazio sam širokim ulicama toga sretnoga 
grada, koji je pun dućana s krcatim izlozima 
svakojakih sv. slika i predmeta. Prodaje se i ku- 
puje svuda i mnogo. Ja mislim da nije nitko 
otišao iz Lurda, a da nije sobom ponio koju us- 
pomenu. A to treba u trgovinama kupiti i skupo 
platiti. Doista su te stvari skupe. I ja sam morao 
nešto uzeti. Za 30 sv. misa, koje sam se oba- 
vezao izgovoriti, dobio sam 120 novih franaka. 
S tim sam kapitalom išao u dućan da kupim us- 
pomene, Sve što sam kupio, iznio sam u jednoj 
ruci, a za to sam ostavio u dućanu 86 n. £. 


Čitavi grad Lurd svojim razvitkom i poslo- 
vanjem očituje, kako je i koliko je usmjeren na 
svoje Svetište. A i Svetište je u svom funkcio- 
niranju ovisno o gradu, Ali uza svu tu uzajam- 
nu ovisnost, koja stvara životnu vezu između 
grada i Svetišta, mora se priznati da su to za- 
pravo dva različita svijeta, koje dijeli ograda 
Svetišta. ij 


Grad živi više manje kao i svi gradovi, ima 
svoje posebne brige, svoja pitanja i svoje tež- 
nje, ima svoje posebne radosti, svoje zabave, 
svoje običaje; ima svoju posebnu upravu, svoju 
politiku, svoju ekonomiju, svoje društvene u- 
stanove, svoje veze, svoje planove, svoje  pro- 
pise, svoj stil. 

. Svaki put kad sam zakoračio na tlo Sveti- 
šta, imao sam osjećaj da sve to gradsko i svje- 
mae ovdje Prestaje ili gubi važnost, a pojav- 
je se 1 nameće nešto što nikako n i 
ovom svijetu. s oli 


Područje oko Masabjelske Špilje i 
mjesto, koje je izabrala Djevica Majka Pa 
ukaže Bernardici i da pozove tamo u pobožnim 
hodočašćima svoju djecu sa svih strana svijeta. 
To mjesto, na kojem je nebo dotaknulo zemlju 
ima jedinstvenu duhovnu zadaću: Bezgrješna tu 
očituje svoju Prisutnost na taj način, što u du- 
šama nastavlja djelo Otkupljenja. Evanđeoska 
poruka molitve i pokore, koja je u viđenju bila 
naglašena Bernardici, odjekuje u srcu svakog 
hodočasnika, dok sluša riječi propovjednika, dok 
gleda Prizore svih vrsta ljudi u molitvi i masov- 
ne vjerske manifestacije prožete vjerom koja 
zadivljuje. U našem materijaliziranom svijetu 
Svetište je otok čistoće, nade i najvrjednije lju- 
bavi, to jest one koja spaja s Bogom. Proglasiti 
današnjem svijetu prvenstvenu vrijednost nad- 
naravnog života: »Tražite najprije kraljevstvo 
Božje . «< to je vrhovni zakon ovoga velebnog 
Svetišta. Zato je sva njegova veličina duhovna! 


ODLAZAK 


Upravo zato što lurdsko Svetište nije nešto 
francuskoga, niti nešto zemaljskoga, nego nešto 
općeljudskoga, katoličkoga i duhovnoga, ovo se 
Svetište nosi sobom. Ovo mi je čuvstvo izbilo 
na površinu duše onoga posljednjeg, četrnaestog 
dana, kad sam se opraštao sa svim što sam tu 
upoznao i uzljubio. Od ljudi se nemam s kim 
oprostiti osim onih, koji su mi pomogli pri smje- 
štaju i spremanju. Osim posjeta, koje sam opi- 
sao, posebnih poznanstava nisam stekao. Dnev- 
no sam susretao kapelane Svetišta, ali se nisam 
nijednomu posebno približio. N jih ima sedam ili 
osam, zovu se »Pćres de Garizon«, a članovi su 
jedne biskupijske kongregacije. Oni su podre- 
deni upravnom odboru Svetišta, koji se sastoji 

od petorice biskupijskih svećenika. Nekima sam 
i rekao da odlazim, ali to je sve bilo kao na pro- 
lazu, jer su oni uvijek u poslu. 

Imam se dakle oprostiti samo od onih mje- 
sta, koja su me duhovno oplodila. Noseći taj 
plod u sebi, bio sam svijestan da se od Lurda 
toliko ne rastajem, koliko ga nosim sobom. To 
se je dogodilo kad sam pozdravio Izloženoga u 
bazilici sv. Pija X, kad mi se izvinuo posljednji 
uzdah pred kipom u gornjoj bazilici, kad sam 
zadnji put dotaknuo kip sv. Petra u kripti i re- 
kao zadnji »pozdrav anđeoski« u bazilici Ruža- 
rija. Tako mi je reagirala duša, kad sam se zad- 
nji put napio vode sa Vrela i utisnuo zadnji 
poljubac na Hridi. To sam doživio osobito za 
onih nekoliko trenutaka, kad sam idući nesvije- 
sno natraške, kao naši hodočasnici na oproštaju 
u Bistrici, bacao zadnje poglede na impozanine 
bazilike ovijene planinskim zaleđem i prošap- 
nuo tako da sam sebe čujem: s Bogom! 


17. svibnja u 6,26 s. vlakom sam otputovao 
iz Lurda. I sad sam o Lurdu razgovarao sa su- 
putnicima više nego kad sam dolazio, jer mi ga 
je sada duša puna. Oni su bili Francuzi iz Alžira, 
dobri vjernici, ali ipak nezadovoljni sa svojim 
natpastirom kard, Duvalom, jer bi oni htjeli da 
on vodi u Alžiru franc. politiku, a on to ne čini. 

Prolaze Toulouse, Montpellier, Nimes — 
krasni franc. gradovi. Pred Marseillesom smo 
se zadržali sat i po vremena radi jednog požara, 
koji je izbio uz samu prugu. Prošli smo dok je 
još na mjestima gorjelo. Prolaze Marseilles i 
Toulon sa prekrasnom prirodnom lukom. 

U Nicu je stigao vlak u 20,30 sati, sa za- 
kašnjenjem oko dva sata. Odredio sam da ću se 
ovdje iskrcati, jer sam imao od našeg Biskupa 
poruku za ovdašnjeg njegovog kolegu msgra 
Mouisseta, a želio sam osim toga vidjeti Nicu. 
Iskrcao sam se i uzeo taksi do biskupskog dvora. 
Starija žena je otvorila vrata, na koja sam bio 
pozvonio i rekla mi da je već kasno za prima- 
nje. No ja sam predao poruku za Biskupa za- 


jedno. sa pozdravom i tražio od taksiste, da mi 
Potraži hotel za prenoćište. Dovezao me je do 
nekog hotela, gdje je trebalo platiti za sobu 25. 
fr., a on mi je tražio za vožnju 10 ir., ja sam 
međutim imao ciglih 30. fr, Šoferu nisam tu- 
mačio svoju situaciju, samo sam ga molio, da 
mi potraži jeftiniji konak. To smo brzo našli u 
hotelu Ostende (18 fr.). Te noći sam se krasno 
okrijepio snom. Rekavši ujutro misu u župnoj 
crkvi Notre Dame, šetao sam i razgledao Nicu 
do pred 10 sati. Na kolodvoru sam popio kavu 
i tako potrošio posljednja dva francuska nov- 
čića što sam ih imao. . ' ' 

Ostavljajući francusku zemlju dobio sam 
nove suputnike, Talijane, s kojima je tema o 
Lurdu oživjela. Ja govorim sa zanosom o Lurdu, 
jer ga obilno posjedujem. Preko Italije ja nosim 
Lurd lijepoj našoj Domovini, svirmna onima koji 
će čitati moj putopis; nosim Lurd svojoj pastvi, 
a osobito onima, koji će pohoditi minijaturu 
Lurda u Vepricu. To je moja obaveza, to je moja 
zahvalnost! 

